IL-KUMMISSJONI EWROPEA Brussell, 13.6.2018 COM(2018) 478 final 2017/0351(COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-istabbiliment ta’ qafas għall-interoperabbiltà bejn is-sistemi ta’ informazzjoni tal-UE (fruntieri u viża) u li jemenda id-Deċiżjoni tal-Kunsill 2004/512/KE, ir-Regolament (KE) Nru 767/2008, id-Deċiżjoni tal-Kunsill 2008/633/ĠAI, ir-Regolament (UE) 2016/399, ir-Regolament (UE) 2017/2226, ir-Regolament (UE) 2018/XX [ir-Regolament dwar l-ETIAS], ir-Regolament (UE) 2018/XX [ir-Regolament dwar is-SIS fil-qasam tal-kontrolli fil-fruntiera] u r-Regolament (UE) Nru 2018/XX [ir-Regolament eu-LISA]



{SWD(2017) 473 final}

{SWD(2017) 474 final}



MEMORANDUM TA’ SPJEGAZZJONI 1.KUNTEST TAL-PROPOSTA Din il-proposta sservi biex temenda l-proposta tal-Kummissjoni ta’ Diċembru 2017 għal Regolament tal-Parlament Ewropew u tal-Kunsill dwar l-istabbiliment ta’ qafas għall-interoperabbiltà bejn is-sistemi ta’ informazzjoni tal-UE (fruntieri u viża) u li jemenda d-Deċiżjoni tal-Kunsill 2004/512/KE, ir-Regolament (KE) Nru 767/2008, id-Deċiżjoni tal-Kunsill 2008/633/ĠAI, ir-Regolament (UE) 2016/399 u r-Regolament (UE) 2017/2226. Din il-proposta, fil-Kapitolu IX, għandha l-għan li temenda l-proposta oriġinali biss sa fejn din tippreżenta l-emendi l-oħra neċessarji għal strumenti legali oħra li huma meħtieġa skont il-proposta dwar l-interoperabbiltà. Dawn l-emendi ġew identifikati bħala neċessarji fil-proposta oriġinali, iżda, minħabba n-negozjati li għaddejjin bejn il-koleġiżlaturi dwar xi wħud mis-sistemi kkonċernati, ma kienx possibbli li jinkludu l-emendi meħtieġa fil-proposta oriġinali. L-emendi proposti kienu jeħtieġu li d-Dikjarazzjoni Finanzjarja Leġiżlattiva tkun aġġornata b’konsegwenza ta’ dan. •Sfond tal-proposta Fl-aħħar tliet snin, l-UE esperjenzat żieda fil-qsim mhux awtorizzat tal-fruntieri fl-UE, u theddida kontinwa li qed tevolvi għas-sigurtà interna kif muri minn sensiela ta’ attakki terroristiċi. Iċ-ċittadini tal-UE jistennew li l-kontrolli fil-fruntieri esterni fuq il-persuni, u l-verifiki fi ħdan iż-żona Schengen, ikunu effettivi, għall-ġestjoni effettiva tal-migrazzjoni u biex dawn jikkontribwixxu għas-sigurtà interna. Dawn l-isfidi xeħtu enfasi akbar fuq il-ħtieġa urġenti li jingħaqdu u jissaħħu b’mod komprensiv l-għodod ta’ informazzjoni tal-UE għall-ġestjoni tal-fruntieri, għall-migrazzjoni u għas-sigurtà. Il-ġestjoni tal-informazzjoni fl-UE tista’ u trid issir aktar effettiva u effiċjenti, bir-rispett sħiħ tad-drittijiet fundamentali inkluż, b’mod partikolari, id-dritt għall-protezzjoni ta’ data personali, biex ikunu protetti aħjar il-fruntieri esterni tal-UE, tittejjeb il-ġestjoni tal-migrazzjoni u tissaħħaħ is-sigurtà interna għall-benefiċċju taċ-ċittadini kollha. Diġà hemm numru ta’ sistemi ta’ informazzjoni fil-livell tal-UE, u qed jiġu żviluppati aktar sistemi, biex il-gwardji tal-fruntiera, l-uffiċjali tal-immigrazzjoni u l-uffiċjali ta’ infurzar tal-liġi jiġu pprovduti b’informazzjoni relevanti dwar il-persuni. Biex dan l-appoġġ ikun effettiv, l-informazzjoni pprovduta mis-sistemi ta’ informazzjoni trid tkun kompluta, preċiża u affidabbli. Madankollu, hemm nuqqasijiet strutturali fl-arkitettura tal-UE tal-ġestjoni tal-informazzjoni. L-awtoritajiet nazzjonali jaffaċċjaw xenarju kumpless ta’ sistemi ta’ informazzjoni ġestiti b’mod differenti minn xulxin. Barra minn hekk, l-arkitettura tal-ġestjoni tad-data għall-fruntieri u għas-sigurtà hi frammentata, peress li l-informazzjoni tinħażen b’mod separat f’sistemi mhux konnessi. Dan joħloq lakuni. Konsegwentement, id-diversi sistemi ta’ informazzjoni fil-livell tal-UE bħalissa mhumiex interoperabbli — jiġifieri, mhumiex kapaċi jiskambjaw data u jaqsmu informazzjoni biex l-awtoritajiet u l-uffiċjali kompetenti jkollhom l-informazzjoni li jeħtieġu, meta u fejn jeħtiġuha. L-interoperabbiltà tas-sistemi ta’ informazzjoni fil-livell tal-UE tista’ tikkontribwixxi b’mod sinifikanti biex jiġu eliminati l-lakuni kurrenti li bihom il-persuni, inklużi dawk li possibilment ikunu involuti f’attivitajiet terroristiċi, ikunu jistgħu jiġu rreġistrati f’bażijiet ta’ data mhux konnessi bi psewdonimi differenti. F’April 2016, il-Kummissjoni ppreżentat Komunikazzjoni Sistemi ta’ Informazzjoni aktar b’saħħithom u aktar intelliġenti għall-Fruntieri u s-Sigurtà biex tindirizza numru ta’ nuqqasijiet strutturali relatati mas-sistemi ta’ informazzjoni. L-għan tal-Komunikazzjoni ta’ April 2016 kien li tniedi diskussjoni dwar kif is-sistemi ta’ informazzjoni fl-Unjoni Ewropea jistgħu jtejbu l-ġestjoni tal-fruntieri u tal-migrazzjoni u s-sigurtà interna. Il-Kunsill, min-naħa tiegħu, irrikonoxxa b’mod simili l-ħtieġa urġenti għal azzjoni f’dan il-qasam. F’Ġunju 2016, dan approva pjan direzzjonali għat-tisħiħ tal-iskambju ta’ informazzjoni u għall-ġestjoni tal-informazzjoni inklużi soluzzjonijiet ta’ interoperabbiltà fil-qasam tal-Ġustizzja u l-Affarijiet Interni. L-iskop tal-pjan direzzjonali kien li jappoġġja l-investigazzjonijiet operazzjonali u li jipprovdi minnufih lill-prattikanti li jeħtiġuha l-aktar — bħal uffiċjali tal-pulizija, gwardji tal-fruntiera, prosekuturi pubbliċi, uffiċjali tal-immigrazzjoni u oħrajn — informazzjoni komprensiva, relevanti u ta’ kwalità għolja biex jikkooperaw u jaġixxu b’mod effettiv. Il-Parlament Ewropew ukoll talab azzjoni urġenti f’dan il-qasam. Fir-Riżoluzzjoni tiegħu ta’ Lulju tal-2016 dwar il-programm ta’ ħidma tal-Kummissjoni għall-2017, il-Parlament Ewropew sejjaħ għal “proposti għat-titjib u l-iżvilupp tas-sistemi ta’ informazzjoni eżistenti, tindirizza l-lakuni ta’ informazzjoni u timxi lejn l-interoperabbiltà, kif ukoll proposti għall-kondiviżjoni obbligatorja ta’ informazzjoni fil-livell tal-UE, flimkien ma’ salvagwardji neċessarji għall-ħarsien tal-informazzjoni”. Id-diskors tal-President Juncker dwar l-Istat tal-Unjoni f’Settembru 2016 u l-konklużjonijiet tal-Kunsill Ewropew ta’ Diċembru 2016 enfasizzaw l-importanza li jingħelbu n-nuqqasijiet attwali fil-ġestjoni tad-data u li tittejjeb l-interoperabbiltà tas-sistemi ta’ informazzjoni eżistenti. F’Ġunju 2016, bħala segwitu għall-Komunikazzjoni ta’ April 2016, il-Kummissjoni waqqfet grupp ta’ esperti ta’ livell għoli dwar is-sistemi ta’ informazzjoni u l-interoperabbiltà biex dan jindirizza l-isfidi legali, tekniċi u operazzjonali tat-tisħiħ tal-interoperabbiltà bejn is-sistemi ċentrali tal-UE għall-fruntieri u għas-sigurtà, inklużi n-neċessità, il-fattibbiltà teknika, il-proporzjonalità u l-implikazzjonijiet għall-protezzjoni tad-data ta’ dawn. Ir-rapport finali tal-grupp ta’ esperti ta’ livell għoli ġie ppubblikat f’Mejju 2017. Dan stabbilixxa medda ta’ rakkomandazzjonijiet biex jissaħħu u jiġu żviluppati s-sistemi ta’ informazzjoni tal-UE u l-interoperabbiltà tagħhom. L-Aġenzija tal-UE għad-Drittijiet Fundamentali, il-Kontrollur Ewropew għall-Protezzjoni tad-Data u l-Koordinatur tal-UE għall-Ġlieda Kontra t-Terroriżmu lkoll ħadu sehem b’mod attiv fil-ħidma tal-grupp ta’ esperti. Dawn ilkoll issottomettew dikjarazzjonijiet ta’ sostenn, filwaqt li għarfu li biex isir progress hemm bżonn li jiġu indirizzati kwistjonijiet usa’ dwar id-drittijiet fundamentali u l-protezzjoni tad-data. Ir-rappreżentanti tas-Segretarjat tal-Kumitat tal-Parlament Ewropew għal-Libertajiet Ċivili, il-Ġustizzja u l-Affarijiet Interni u tas-Segretarjat Ġenerali tal-Kunsill attendew bħala osservaturi. Il-grupp ta’ esperti ta’ livell għoli kkonkluda li l-ħidma favur soluzzjonijiet prattiċi għall-interoperabbiltà hi neċessarja u teknikament fattibbli u li, fil-prinċipju, hu possibbli li dawn jiksbu kemm titjib operazzjonali filwaqt li fl-istess ħin ikunu konformi mar-rekwiżiti relatati mal-protezzjoni tad-data. Filwaqt li bniet fuq ir-rapport u r-rakkomandazzjonijiet tal-grupp ta’ esperti, fis-Seba’ rapport ta’ progress lejn Unjoni ta’ Sigurtà effettiva u ġenwina, il-Kummissjoni stabbilixxiet approċċ ġdid għall-ġestjoni tad-data għall-ġestjoni tal-fruntieri, tas-sigurtà u tal-migrazzjoni fejn is-sistemi ta’ informazzjoni ċċentralizzati kollha tal-UE għall-ġestjoni tas-sigurtà, tal-fruntieri u tal-migrazzjoni jkunu interoperabbli filwaqt li jirrispettaw bis-sħiħ id-drittijiet fundamentali. Il-Kummissjoni ħabbret l-intenzjoni tagħha li tkompli taħdem lejn il-ħolqien ta’ portal Ewropew tat-tfittxija li kapaċi jsib informazzjoni fl-istess ħin mis-sistemi relevanti kollha tal-UE fl-oqsma tal-ġestjoni tas-sigurtà, tal-fruntieri u tal-migrazzjoni, possibbilment b’regoli aktar issimplifikati għall-aċċess għall-infurzar tal-liġi, u biex għal dawn is-sistemi jiġu żviluppati servizz kondiviż ta’ tqabbil bijometriku (possibilment b’funzjonalità ta’ indikazzjoni tal-hits) u repożitorju komuni ta’ informazzjoni dwar l-identità għal dawn is-sistemi. Hi ħabbret l-intenzjoni tagħha li tippreżenta, mill-aktar fis possibbli, proposta leġiżlattiva dwar l-interoperabbiltà. Il-konklużjonijiet tal-Kunsill Ewropew ta’ Ġunju 2017 tennew il-ħtieġa li tittieħed azzjoni. Filwaqt li bena fuq il-konklużjonijiet ta’ Ġunju 2017 tal-Kunsill Ġustizzja u Affarijiet Interni, il-Kunsill Ewropew stieden lill-Kummissjoni biex din tħejji, mill-aktar fis possibbli, abbozz ta’ leġiżlazzjoni li tippromulga r-rakkomandazzjonijiet magħmula mill-grupp ta’ esperti ta’ livell għoli. Din l-inizjattiva twieġeb ukoll għas-sejħa tal-Kunsill għal qafas komprensiv għall-aċċess għall-infurzar tal-liġi għad-diversi bażijiet ta’ data fil-qasam tal-ġustizzja u tal-affarijiet interni, bl-għan li jinkisbu simplifikazzjoni, konsistenza, effikaċja u attenzjoni akbar għall-ħtiġijiet operazzjonali. Biex jissaħħu l-isforzi biex l-Unjoni Ewropea ssir soċjetà aktar sikura, b’rispett sħiħ tad-drittijiet fundamentali, il-Kummissjoni, fil-kuntest tal-Programm ta’ Ħidma tal-2018 tagħha, ħabbret proposta dwar l-interoperabbiltà tas-sistemi ta’ informazzjoni li għandha tiġi ppreżentata sa tmiem l-2017. •Objettivi tal-proposta L-objettivi ġenerali ta’ din l-inizjattiva jirriżultaw mill-għanijiet ibbażati fuq it-Trattati ta’ titjib tal-ġestjoni tal-fruntieri esterni ta’ Schengen u ta’ kontribuzzjoni għas-sigurtà interna tal-Unjoni Ewropea. Dawn jirriżultaw ukoll mid-deċiżjonijiet relatati mal-politika tal-Kummissjoni u mill-Konklużjonijiet relevanti tal-Kunsill (Ewropew). Dawn l-objettivi huma elaborati b’mod ulterjuri fl-Aġenda Ewropea dwar il-Migrazzjoni u fil-komunikazzjonijiet sussegwenti, inklużi l-Komunikazzjoni dwar l-ippreservar u t-tisħiħ ta’ Schengen, l-Aġenda Ewropea dwar is-Sigurtà u r-rapporti ta’ ħidma u ta’ progress tal-Kummissjoni biex titwitta t-triq lejn Unjoni ta’ Sigurtà effettiva u ġenwina. Filwaqt li jibnu b’mod partikolari fuq il-Komunikazzjoni ta’ April 2016 u fuq is-sejbiet tal-grupp ta’ esperti ta’ livell għoli, l-objettivi ta’ din il-proposta huma marbuta mill-qrib ma’ dawn imsemmija hawn fuq. L-objettivi speċifiċi ta’ din il-proposta huma li: (1)tiżgura li l-utenti finali, b’mod partikolari l-gwardji tal-fruntiera, l-uffiċjali tal-infurzar tal-liġi, l-uffiċjali tal-immigrazzjoni u l-awtoritajiet ġudizzjarji jkollhom aċċess veloċi, mingħajr intoppi, sistematiku u kkontrollat għall-informazzjoni li jeħtieġu biex iwettqu l-kompiti tagħhom; (2)tipprovdi soluzzjoni għad-detezzjoni ta’ identitajiet multipli marbuta mal-istess sett ta’ data bijometrika, bl-iskop doppju ta’ żgurar tal-identifikazzjoni korretta ta’ persuni in bona fede u tal-ġlieda kontra l-frodi tal-identità; (3)tiffaċilita l-verifiki tal-identità ta’ ċittadini ta’ pajjiżi terzi, fit-territorju ta’ Stat Membru, mill-awtoritajiet tal-pulizija; kif ukoll (4)tiffaċilita u tirrazzjonalizza l-aċċess mill-awtoritajiet tal-infurzar tal-liġi għal sistemi ta’ informazzjoni mhux ta’ infurzar tal-liġi fil-livell tal-UE, fejn dan ikun meħtieġ għall-prevenzjoni, għall-investigazzjoni, għad-detezzjoni jew għall-prosekuzzjoni ta’ kriminalità serja u ta’ terroriżmu.

Minbarra dawn l-objettivi operazzjonali primarji, din il-proposta se tikkontribwixxi wkoll biex: ·tiffaċilita l-implimentazzjoni teknika u operazzjonali mill-Istati Membri tas-sistemi ta’ informazzjoni eżistenti u dawk ġodda fil-ġejjieni; ·issaħħaħ u tissimplifika l-kundizzjonijiet relatati mas-sigurtà tad-data u mal-protezzjoni tad-data li jirregolaw is-sistemi rispettivi; kif ukoll ·ittejjeb u tarmonizza r-rekwiżiti relatati mal-kwalità tad-data tas-sistemi rispettivi. Finalment, din il-proposta tinkludi dispożizzjonijiet għall-istabbiliment u għall-governanza tal-Format Universali ta’ Messaġġ (UMF Universal Message Format) bħala standard tal-UE għall-iżvilupp ta’ sistemi ta’ informazzjoni fil-qasam tal-ġustizzja u tal-affarijiet interni, u għall-istabbiliment ta’ repożitorju ċentrali għar-rapportar u għall-istatistiki. •Kamp ta’ applikazzjoni tal-proposta Flimkien mal-proposta assoċjata tagħha ppreżentata fl-istess jum, din il-proposta dwar l-interoperabbiltà tiffoka fuq is-sistemi ta’ informazzjoni tal-UE għall-ġestjoni tas-sigurtà, tal-fruntieri u tal-migrazzjoni li huma operati fil-livell ċentrali, li tlieta minnhom diġà huma eżistenti, waħda daqt se tibda tiġi żviluppata, u tnejn oħra fl-istadju ta’ proposti li qed jiġu diskussi bejn il-koleġiżlaturi. Kull sistema għandha l-objettivi, l-iskopijiet, il-bażijiet ġuridiċi, ir-regoli, il-gruppi ta’ utenti u l-kuntest istituzzjonali tagħha. It-tliet sistemi ta’ informazzjoni ċċentralizzati eżistenti s’issa huma: ·is-Sistema ta’ Informazzjoni ta’ Schengen (SIS – Schengen Information System) bi spettru wiesa’ ta’ allerti dwar il-persuni (rifjuti ta’ dħul jew ta’ soġġorn, mandat ta’ arrest Ewropew, persuni niqsin, assistenza għall-proċedura ġudizzjarja, kontrolli diskreti u speċifiċi) u l-oġġetti (inklużi identità jew dokumenti tal-ivvjaġġar mitlufin, misruqin u invalidati); ·is-sistema Eurodac b’data dattiloskopika tal-applikanti għall-ażil u ta’ ċittadini ta’ pajjiżi terzi li jkunu qasmu l-fruntieri esterni b’mod mhux awtorizzat jew li qed joqogħdu fi Stat Membru b’mod illegali; kif ukoll ·is-Sistema ta’ Informazzjoni dwar il-Viża (VIS – Visa Information System) b’data dwar viżi għal żmien qasir. Minbarra dawn is-sistemi eżistenti, fl-2016-2017 il-Kummissjoni pproponiet tliet sistemi ta’ informazzjoni ċċentralizzati ġodda tal-UE: ·is-Sistema ta’ Dħul/Ħruġ (EES – Entry/Exit system), li għaliha għadha kif ġiet miftiehma l-bażi ġuridika, li se tieħu post is-sistema kurrenti ta’ ttimbrar manwali tal-passaporti u se tirreġistra b’mod elettroniku l-isem, it-tip ta’ dokument tal-ivvjaġġar, il-bijometrija u d-data u l-post tad-dħul u tal-ħruġ ta’ ċittadini ta’ pajjiżi terzi li jżuru ż-żona Schengen għal żmien qasir; ·is-Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS - European Travel Information and Authorisation System) li ġiet proposta u li, ladarba tiġi adottata, tkun sistema primarjament awtomatizzata li tkun tiġbor u tivverifika l-informazzjoni sottomessa minn ċittadini ta’ pajjiżi terzi eżentati mill-viża qabel ma jivvjaġġaw lejn iż-żona Schengen; kif ukoll ·is-Sistema Ewropea ta’ Informazzjoni ta’ Rekords Kriminali għal ċittadini ta’ pajjiżi terzi (sistema ECRIS-TCN - European Criminal Record Information System for third-country nationals) li ġiet proposta u li tkun sistema elettronika għall-iskambju ta’ informazzjoni dwar il-kundanni preċedenti kontra ċittadini ta’ pajjiżi terzi maħruġa minn qrati kriminali fl-UE. Dawn is-sitt sistemi huma kumplimentari u — bl-eċċezzjoni tas-Sistema ta’ Informazzjoni ta’ Schengen (SIS) — huma ffokati b’mod esklużiv fuq ċittadini ta’ pajjiżi terzi. Is-sistemi jappoġġjaw lill-awtoritajiet nazzjonali fil-ġestjoni tal-fruntieri, tal-migrazzjoni, tal-ipproċessar tal-viżi u tal-ażil, u fil-ġlieda kontra l-kriminalità u t-terroriżmu. Din tal-aħħar tapplika b’mod partikolari għas-SIS, li hi l-aktar strument użat spiss illum għall-qsim ta’ informazzjoni għall-infurzar tal-liġi. Minbarra dawn is-sistemi ta’ informazzjoni, li huma mmaniġġjati b’mod ċentrali fil-livell tal-UE, il-kamp ta’ applikazzjoni ta’ din il-proposta jinkludi wkoll il-bażi ta’ data tal-Interpol ta’ Dokumenti tal-Ivvjaġġar Misruqin u Mitlufin (SLTD (Stolen and Lost Travel Documents)), li skont id-dispożizzjonijiet tal-Kodiċi tal-Fruntieri ta’ Schengen titfittex b’mod sistematiku fil-fruntieri esterni tal-UE, u l-bażi ta’ data tal-Interpol ta’ Dokumenti tal-Ivvjaġġar Assoċjati ma’ Avviżi (TDAWN (Travel Documents Associated with Notices)). Din tkopri wkoll id-data tal-Europol, sa fejn din tkun relevanti għall-funzjonament tas-sistema proposta tal-ETIAS u għall-assistenza lill-Istati Membri meta jfittxu data dwar reati serji u terroriżmu. Sistemi ta’ informazzjoni nazzjonali u sistemi ta’ informazzjoni deċentralizzati tal-UE jaqgħu barra mill-kamp ta’ applikazzjoni ta’ din l-inizjativa. Dment li tintwera n-neċessità, sistemi deċentralizzati bħal dawk operati skont il-qafas ta’ Prüm, id-Direttiva dwar ir-Reġistru tal-Ismijiet tal-Passiġġieri (PNR – Passenger Name Record) u d-Direttiva dwar l-Informazzjoni Antiċipata dwar il-Passiġġieri jistgħu jiġu llinkjati fi stadju aktar tard ma’ komponent wieħed jew aktar minn fost dawk proposti f’din l-inizjattiva.

Biex tirrispetta d-distinzjoni bejn il-kwistjonijiet li jikkostitwixxu żvilupp tal-acquis ta’ Schengen rigward il-fruntieri u l-viża, minn naħa, u sistemi oħra li jikkonċernaw l-acquis ta’ Schengen dwar il-kooperazzjoni tal-pulizija jew li mhumiex relatati mal-acquis ta’ Schengen, min-naħa l-oħra, din il-proposta tindirizza l-aċċess għas-Sistema ta’ Informazzjoni dwar il-Viża, is-Sistema ta’ Informazzjoni ta’ Schengen kif irregolata bħalissa mir-Regolament (KE) Nru 1987/2006, is-Sistema ta’ Dħul u Ħruġ u s-Sistema Ewropea ta’ Informazzjoni u ta’ Awtorizzazzjoni għall-Ivvjaġġar. •Il-komponenti tekniċi neċessarji biex tinkiseb l-interoperabbiltà Biex jinkisbu l-objettivi ta’ din il-proposta, iridu jiġu stabbiliti erba’ komponenti tal-interoperabbiltà: ·Portal Ewropew tat-tfittxija — ESP (European Search Portal) ·Servizz kondiviż ta’ tqabbil bijometriku — BMS (Biometric matching service) kondiviż ·Repożitorju komuni ta’ informazzjoni dwar l-identità — CIR (Common identity repository) ·Detettur ta’ identitajiet multipli — MID (Multiple-identity detector) Kull wieħed minn dawn il-komponenti hu deskritt f’dettall fid-Dokument ta’ Ħidma tal-Persunal tal-Kummissjoni dwar il-valutazzjoni tal-impatt li jakkumpanja din il-proposta. L-erba’ komponenti flimkien iwasslu għas-soluzzjoni li ġejja għall-interoperabbiltà: L-objettivi u l-funzjonament ta’ dawn l-erba’ komponenti jistgħu jinġabru fil-qosor kif ġej: (1) Il-portal Ewropew tat-tfittxija (ESP) hu l-komponent li jkun jippermetti t-tfittix simultanju f’diversi sistemi (SIS Ċentrali, Eurodac, VIS, l-EES futura, u s-sistemi proposti tal-ETIAS u tal-ECRIS-TCN, kif ukoll is-sistemi relevanti tal-Interpol u d-data tal-Europol) billi tintuża data tal-identità (kemm bijografika kif ukoll bijometrika). Dan ikun jiżgura li l-utenti tas-sistemi ta’ informazzjoni tal-UE jkollhom aċċess veloċi, mingħajr intoppi, effiċjenti, sistematiku u kkontrollat għall-informazzjoni kollha li jeħtieġu biex iwettqu xogħolhom. Tfittxija permezz tal-portal Ewropew tat-tfittxija dlonk, f’temp ta’ sekondi, tagħti informazzjoni mid-diversi sistemi li għalihom l-utent ikollu aċċess legali. Skont l-iskop tat-tfittxija, u d-drittijiet tal-aċċess korrispondenti, l-ESP ikun ipprovdut f’konfigurazzjonijiet speċifiċi. L-ESP ma jipproċessax xi data ġdida, u ma jaħżen ebda data; ikun jaġixxi bħala punt uniku jew “intermedjarju tal-messaġġi” għal diversi sistemi ċentrali u jsib l-informazzjoni neċessarja mingħajr intoppi, u jkun jagħmel dan b’rispett sħiħ tar-rekwiżiti relatati mal-kontroll tal-aċċess u mal-protezzjoni tad-data tas-sistemi sottostanti. L-ESP ikun jiffaċilita l-użu korrett u awtorizzat ta’ kull waħda mis-sistemi ta’ informazzjoni eżistenti tal-UE, u jkun jagħmilha eħfef u orħos biex l-Istati Membri jikkonsultaw u jużaw is-sistemi, f’konformità mal-istrumenti legali li jirregolaw dawn is-sistemi. (2) Is-servizz kondiviż ta’ tqabbil bijometriku (BMS kondiviż) ikun jippermetti li jsiru domandi u paraguni tad-data bijometrika (marki tas-swaba’ u immaġnijiet tal-wiċċ) minn diversi sistemi ċentrali (b’mod partikolari s-SIS, il-Eurodac, il-VIS, l-EES futura u s-sistema proposta tal-ECRIS-TCN). L-ETIAS proposta mhux se jkun fiha data bijometrika u, għalhekk, ma tkunx illinkjata mal-BMS kondiviż. Meta kull sistema ċentrali eżistenti (SIS, Eurodac, VIS) bħalissa jkollha magna tat-tiftix iddedikata u proprjetarja għad-data bijometrika, servizz kondiviż ta’ tqabbil bijometriku jkun jipprovdi pjattaforma komuni fejn id-data titfittex u titqabbel b’mod simultanju. Il-BMS kondiviż ikun jiġġenera benefiċċji sostanzjali f’termini ta’ sigurtà, ta’ kost, ta’ manutenzjoni u ta’ tħaddim billi jibbaża fuq komponent teknoloġiku uniku minflok ħamsa differenti. Id-data bijometrika (marki tas-swaba’ u immaġnijiet tal-wiċċ) jinżammu b’mod esklużiv mis-sistemi sottostanti. Il-BMS kondiviż ikun joħloq u jżomm rappreżentazzjoni matematika tal-kampjuni bijometriċi (mudell) iżda jarmi d-data propja, li b’hekk tibqa’ maħżuna f’post wieħed, darba biss. Il-BMS kondiviż ikun għodda importanti li tgħin fid-detezzjoni ta’ konnessjonijiet bejn settijiet ta’ data u identitajiet differenti assunti mill-istess persuna f’sistemi ċentrali differenti. Mingħajr BMS standard, l-ebda wieħed mit-tliet komponenti l-oħra ma jkun jista’ jaħdem. (3) Ir-repożitorju komuni ta’ informazzjoni dwar l-identità (CIR) ikun il-komponent kondiviż għall-ħżin ta’ data tal-identità bijografika u bijometrika ta’ ċittadini ta’ pajjiżi terzi rreġistrata fil-Eurodac, fil-VIS, fl-EES futura, fl-ETIAS proposta u fis-sistema proposta tal-ECRIS-TCN. Kull waħda minn dawn il-ħames sistemi ċentrali tirreġistra jew se tirreġistra data bijografika dwar persuni speċifiċi għal raġunijiet speċifiċi. Dan ma jinbidilx. Id-data tal-identità relevanti tkun maħżuna fis-CIR iżda tkompli “tappartjeni” għas-sistemi sottostanti rispettivi li jkunu rreġistraw din id-data.

Is-CIR ma jkunx fih data tas-SIS. L-arkitettura teknika kumplessa tas-SIS li jkun fiha kopji nazzjonali, kopji nazzjonali parzjali u sistemi nazzjonali possibbli ta’ tqabbil bijometriku tirrendi s-CIR tassew kumpless tant li jaf ma jibqax teknikament u finanzjarjament fattibbli aktar. L-għan ewlieni tas-CIR hu li jiffaċilita din l-identifikazzjoni bijografika ta’ ċittadin ta’ pajjiż terz. Ikun joffri veloċità akbar għall-operazzjonijiet, effiċjenza mtejba u ekonomiji ta’ skala. L-istabbiliment tas-CIR hu neċessarju biex ikunu jistgħu jsiru kontrolli tal-identità effettivi fuq ċittadini ta’ pajjiżi terzi, inkluż fit-territorju ta’ Stat Membru. Barra minn hekk, billi tiżdied “funzjonalità ta’ indikazzjoni ta’ hit” fis-CIR, ikun possibbli li tiġi vverifikata l-preżenza (jew in-nuqqas ta’ eżistenza) ta’ data fi kwalunkwe waħda mis-sistemi koperti mis-CIR permezz ta’ sempliċi notifika ta’ hit/no-hit. B’dan il-mod, is-CIR ikun qed jgħin ukoll fis-simplifikazzjoni tal-aċċess mill-awtoritajiet tal-infurzar tal-liġi għal sistemi ta’ informazzjoni mhux tal-infurzar tal-liġi, filwaqt li jżomm salvagwardja għolja ta’ protezzjoni tad-data (ara t-taqsima dwar l-approċċ imqassam fuq żewġ stadji għall-aċċess għall-infurzar tal-liġi, aktar ’l isfel). Mill-ħames sistemi li għandhom ikunu koperti mis-CIR, l-EES futura, l-ETIAS proposta u s-sistema proposta tal-ECRIS-TCN huma sistemi ġodda li għad iridu jiġu żviluppati. Il-Eurodac kurrenti ma fihiex data bijografika; din l-estensjoni se tiġi żviluppata ladarba tiġi adottata bażi ġuridika ġdida għall-Eurodac. Il-VIS kurrenti ma fihiex data bijografika, iżda l-interazzjonijiet neċessarji bejn il-VIS u l-EES futura se jkunu jeħtieġu aġġornament tal-VIS eżistenti. Għaldaqstant, il-ħolqien tas-CIR iseħħ fil-mument xieraq. Bl-ebda mod ma jkun jinvolvi duplikazzjoni tad-data eżistenti. Teknikament, is-CIR jiġi żviluppat fuq il-bażi tal-pjattaforma tal-EES/ETIAS. (4) Id-detettur ta’ identitajiet multipli (MID) ikun jikkontrolla jekk id-data tal-identità mfittxija teżistix f’aktar minn waħda mis-sistemi mqabbda miegħu. L-MID ikopri s-sistemi li jaħżnu data tal-identità fis-CIR (il-Eurodac, il-VIS, l-EES futura, l-ETIAS proposta u s-sistema proposta tal-ECRIS-TCN) kif ukoll is-SIS. L-MID ikun jippermetti d-detezzjoni ta’ diversi identitajiet marbuta mal-istess sett ta’ data bijometrika, bl-iskop doppju ta’ żgurar tal-identifikazzjoni korretta ta’ persuni in bona fede u tal-ġlieda kontra l-frodi tal-identità. L-MID ikun jippermetti li jiġi stabbilit meta ismijiet differenti jkunu jappartjenu għall-istess identità. Hu innovazzjoni neċessarja biex jiġi indirizzat b’mod effettiv l-użu frodulenti tal-identitajiet, li hu ksur serju ta’ sigurtà. L-MID ikun juri biss dawk ir-rekords tal-identità bijografika li jkollhom link f’sistemi ċentrali differenti. Dawn il-links jiġu identifikati billi jintuża s-servizz kondiviż ta’ tqabbil bijometriku fuq il-bażi tad-data bijometrika u jkunu jeħtieġu konferma jew ċaħda mill-awtorità li tkun irreġistrat id data fis-sistema ta’ informazzjoni li wasslet għall-ħolqien tal-link. Biex tassisti lill-utenti awtorizzati tal-MID f’dan il-kompitu, is-sistema jkollha bżonn timmarka l-links identifikati f’erba’ kategoriji: ·Link safra - identitajiet bijografiċi li potenzjalment ivarjaw dwar l-istess persuna ·Link bajda - konferma li l-identitajiet bijografiċi differenti jappartjenu għall-istess persuna in bona fede. ·Link ħadra - konferma li persuni in bona fede differenti nzertaw jaqsmu l-istess identità bijografika · Link ħamra - suspett li identitajiet bijografiċi differenti jintużaw b’mod illegali mill-istess persuna. Din il-proposta tiddeskrivi l-proċeduri li jkunu implimentati biex jittrattaw dawn il-kategoriji differenti. L-identità tal-persuni in bona fede affettwati jenħtieġ li tiġi ċċarata mill-aktar fis possibbli, billi l-link safra tinbidel f’link ħadra jew bajda kkonfermata, biex jiġi żgurat li jiġu evitati l-inkonvenjenżi żejda. Meta, min-naħa l-oħra, il-valutazzjoni twassal għall-konferma ta’ link ħamra, jew tibdil minn link safra għal ħamra, ikollha tittieħed azzjoni xierqa. • L-approċċ imqassam fuq żewġ stadji għall-aċċess għall-infurzar tal-liġi kif previst mir-repożitorju komuni ta’ informazzjoni dwar l-identità L-infurzar tal-liġi hu ddefinit bħala għan sekondarju jew anċillari tal-Eurodac, tal-VIS, tal-EES futura u tal-ETIAS proposta. Għalhekk, il-possibbiltà li tiġi aċċessata data maħżuna f’dawn is-sistemi għall-fini tal-infurzar tal-liġi hi ristretta. L-awtoritajiet tal-infurzar tal-liġi jistgħu jikkonsultaw direttament lil dawn is-sistemi ta’ informazzjoni mhux tal-infurzar tal-liġi għall-fini ta’ prevenzjoni, ta’ investigazzjoni, ta’ detezzjoni jew ta’ prosekuzzjoni ta’ terroriżmu u ta’ reati kriminali serji oħra. Barra minn hekk, is-sistemi rispettivi huma rregolati minn kundizzjonijiet u minn salvagwardji differenti tal-aċċess u wħud minn dawk ir-regoli kurrenti jistgħu jxekklu l-veloċità tal-użu leġittimu tas-sistemi minn dawn l-awtoritajiet. B’mod aktar ġenerali, il-prinċipju ta’ tfittxija preċedenti jillimita l-possibbiltà li l-awtoritajiet tal-Istati Membri jikkonsultaw sistemi għal skopijiet iġġustifikati ta’ infurzar tal-liġi u, b’hekk, jista’ jwassal għal opportunitajiet mitlufa biex tiġi żvelata informazzjoni neċessarja. Fil-Komunikazzjoni tagħha ta’ April 2016, il-Kummissjoni għarfet il-ħtieġa li jiġu ottimizzati l-għodod eżistenti għall-finijiet ta’ infurzar tal-liġi, filwaqt li jiġu rrispettati r-rekwiżiti tal-protezzjoni tad-data. Din in-neċessità ġiet ikkonfermata u mtennija mill-Istati Membri u mill-aġenziji relevanti fil-qafas tal-grupp ta’ esperti ta’ livell għoli. Fid-dawl ta’ dan li ntqal hawn fuq, billi toħloq is-CIR bl-hekk imsejħa “funzjonalità ta’ indikazzjoni ta’ hit”, din il-proposta tintroduċi l-possibbiltà li l-EES, il-VIS, l-ETIAS u l-Eurodac jiġu aċċessati bl-użu ta’ approċċ ta’ konsultazzjoni tad-data mqassam fuq żewġ stadji. Dan l-approċċ imqassam fuq żewġ stadji ma jkunx ibiddel il-fatt li l-infurzar tal-liġi hu objettiv strettament anċillari ta’ dawn is-sistemi u li, għalhekk, irid isegwi r-regoli stretti għall-aċċess. Fl-ewwel stadju, uffiċċjal tal-infurzar tal-liġi jniedi tfittxija fuq persuna speċifika billi juża d-data dwar l-identità, id-dokument tal-ivvjaġġar jew id-data bijometrika tal-persuna biex jivverifika jekk l-informazzjoni dwar il-persuna mfittxija hix maħżuna fis-CIR. Meta t-tali data tkun preżenti, l-uffiċjal jirċievi tweġiba li tindika liema sistema/i ta’ informazzjoni tal-UE fiha/fihom id-data dwar din il-persuna (l-indikatur hit). L-uffiċjal ma jkollux aċċess propju għal xi data f’xi waħda mis-sistemi sottostanti. Fit-tieni stadju, l-uffiċjal jista’ jitlob aċċess b’mod individwali għal kull sistema li tkun ġiet indikata bħala waħda li fiha d-data, biex jikseb il-fajl sħiħ dwar il-persuna mfittxija, f’konformità mar-regoli u mal-proċeduri eżistenti stabbiliti minn kull sistema kkonċernata. F’dan it-tieni stadju, l-aċċess jibqa’ soġġett għal awtorizzazzjoni minn qabel minn awtorità maħtura u jibqa’ jeħtieġ ID u lloggjar tal-utent speċifiċi. Dan l-approċċ il-ġdid ikun iġib miegħu wkoll valur miżjud għall-awtoritajiet tal-infurzar tal-liġi bis-saħħa tal-eżistenza ta’ links potenzjali fl-MID. L-MID ikun jgħin lis-CIR fl-identifikazzjoni tal-links eżistenti, li jagħmel it-tfittxija saħansitra aktar preċiża. L-MID ikun jista’ jindika jekk il-persuna hix magħrufa b’identitajiet differenti f’sistemi ta’ informazzjoni differenti.

L-approċċ ta’ konsultazzjoni tad-data mqassam fuq żewġ stadji hu partikolarment siewi f’każijiet li fihom il-persuna suspettata, l-awtur jew il-vittma ssuspettata ta’ reat terroristiku jew ta’ reat kriminali serju ieħor ma jkunux magħrufa. Tabilħaqq, f’dawk il-każijiet, is-CIR ikun jippermetti l-identifikazzjoni tas-sistema ta’ informazzjoni li tkun taf il-persuna fi tfittxija waħda. B’dan il-mod, il-kundizzjonijiet eżistenti ta’ tfittxijiet preċedenti f’bażijiet ta’ data nazzjonali u ta’ tfittxija preċedenti fis-sistema awtomatizzata għall-identifikazzjoni tal-marki tas-swaba’ ta’ Stati Membri oħra skont id-Deċiżjoni 2008/615/ĠAI (“kontroll ta’ Prüm”) ma jibqgħux meħtieġa. L-approċċ ta’ konsultazzjoni l-ġdid imqassam fuq żewġ stadji jidħol fis-seħħ biss ladarba l-komponenti neċessarji tal-interoperabbiltà jkunu qed joperaw bis-sħiħ. •Elementi addizzjonali ta’ din il-proposta b’appoġġ tal-komponenti tal-interoperabbiltà (1) Minbarra l-komponenti msemmija hawn fuq, dan l-abbozz tar-Regolament jinkludi wkoll il-proposta biex jiġi stabbilit repożitorju ċentrali għar-rapportar u għall-istatistika (CRRS (Central repository for reporting and statistics)). Dan ir-repożitorju hu neċessarju biex ikunu jistgħu jinħolqu u jiġu kondiviżi r-rapporti b’data statistika (anonima) għall-finijiet ta’ politika, għall-finijiet operazzjonali u għall-finijiet ta’ kwalità tad-data. Il-prattika kurrenti ta’ ġbir ta’ data statistika biss dwar is-sistemi ta’ informazzjoni individwali hi detrimentali għas-sigurtà tad-data u għall-eżekuzzjoni u ma tippermettix il-korrelazzjoni tad-data bejn is-sistemi. Is-CRRS ikun jipprovdi repożitorju separat iddedikat għal statistiki anonimi estratti mis-SIS, mill-VIS, mill-Eurodac, mill-EES futura, mill-ETIAS proposta, mis-sistema proposta tal-ECRIS-TCN, mir-repożitorju komuni ta’ informazzjoni dwar l-identità, mid-detettur ta’ identitajiet multipli u mis-servizz kondiviż ta’ tqabbil bijometriku. Ir-repożitorju jkun jipprovdi għall-possibbiltà ta’ kondiviżjoni sigura tar-rapporti (kif irregolat mill-istrumenti legali rispettivi) lill-Istati Membri, lill-Kummissjoni (inkluż il-Eurostat) u lill-aġenziji tal-UE. L-iżvilupp ta’ repożitorju ċentrali wieħed minflok ta’ repożitorji separati għal kull sistema jkun iwassal għal anqas kost u għal anqas sforzi għall-istabbiliment, għall-operazzjonijiet u għall-manutenzjoni tiegħu. Ikun iġib miegħu wkoll livell ogħla ta’ sigurtà tad-data peress li d-data tinħażen u l-kontroll tal-aċċess jiġi mmaniġġjat f’repożitorju wieħed. (2) Dan l-abbozz tar-Regolament jipproponi wkoll li jiġi stabbilit il-Format Universali ta’ Messaġġ (UMF - Universal Message Format) bħala l-istandard li jkun jintuża fil-livell tal-UE biex jiġu orkestrati interazzjonijiet bejn diversi sistemi b’mod interoperabbli, inklużi s-sistemi żviluppati u mmaniġġjati mill-eu-LISA. L-użu tal-istandard mill-Europol u mill-Interpol ikun imħeġġeġ ukoll. L-istandard tal-UMF jintroduċi lingwa teknika komuni u unitifikata biex jiġu deskritti u jintrabtu elementi ta’ data, b’mod partikolari l-elementi relatati ma’ persuni u ma’ dokumenti (tal-ivvjaġġar). L-użu tal-UMF meta jiġu żviluppati sistemi ta’ informazzjoni ġodda jiggarantixxi integrazzjoni u interoperabbiltà eħfef ma’ sistemi oħra, b’mod partikolari għal Stati Membri li jeħtieġu li jibnu interfaċċi biex jikkomunikaw ma’ dawn is-sistemi l-ġodda. F’dan ir-rigward, l-użu obbligatorju tal-UMF meta jiġu żviluppati sistemi ġodda jista’ jiġi kkunsidrat bħala prekundizzjoni neċessarja għall-introduzzjoni tal-komponenti tal-interoperabbiltà proposti f’dan ir-Regolament. Biex tiġi żgurata t-tnedija kompluta madwar l-UE tal-istandard tal-UMF, hi proposta struttura ta’ governanza xierqa. Il-Kummissjoni tkun responsabbli għall-istabbiliment u għall-iżvilupp tal-istandard tal-UMF, fil-qafas ta’ proċedura ta’ eżami mal-Istati Membri. L-istati assoċjati ma’ Schengen, l-aġenziji tal-UE u l-korpi internazzjonali li jieħdu sehem fil-proġetti tal-UMF (bħall-eu-LISA, il-Europol u l-Interpol) se jkunu involuti wkoll. L-istruttura proposta ta’ governanza hi vitali għall-UMF biex jiġi estiż u espandut l-istandard filwaqt li jiġu ggarantiti utilizzabbiltà u applikabbiltà massimi. (3) Barra minn hekk, dan l-abbozz tar-Regolament jintroduċi l-kunċetti ta’ mekkaniżmi awtomatizzati għall-kontroll tal-kwalità tad-data u ta’ indikaturi komuni tal-kwalità, u l-ħtieġa li l-Istati Membri jiżguraw l-ogħla livell ta’ kwalità tad-data meta jalimentaw u jużaw is-sistemi. Jekk id-data ma tkunx tal-ogħla kwalità, jista’ jkun hemm konsegwenzi mhux biss b’tali mod li ma jiġux identifikati persuni mfittxija, iżda anki billi jiġu affettwati d-drittijiet fundamentali ta’ nies innoċenti. Biex jingħelbu l-problemi li jistgħu jirriżultaw mit-tidħil ta’ data minn operaturi umani, regoli dwar il-validazzjoni awtomatika jistgħu jipprevjenu milli l-operaturi jagħmlu żbalji. L-għan ikun l-identifikazzjoni awtomatika ta’ data apparentement skorretta jew inkonsistenti biex l-Istat Membru ta’ oriġini jkun jista’ jivverifika d-data u jieħu kwalunkwe azzjoni korrettiva meħtieġa. Dan ikun issupplimentat minn rapporti regolari dwar il-kwalità tad-data li għandha tkun prodotta mill-eu-LISA. •Konsegwenzi għal strumenti legali oħra Flimkien mal-proposta relatata miegħu, dan l-abbozz ta’ Regolament jintroduċi innovazzjonijiet li se jkunu jeħtieġu emendi ta’ strumenti legali oħra: ·Ir-Regolament (UE) Nru 2016/399 (il-Kodiċi tal-Fruntieri ta’ Schengen) ·Ir-Regolament (UE) Nru 2017/2226 (ir-Regolament dwar l-EES) ·Ir-Regolament (KE) Nru 767/2008 (ir-Regolament dwar il-VIS) ·Id-Deċiżjoni tal-Kunsill 2004/512/KE (id-Deċiżjoni dwar il-VIS) ·Id-Deċiżjoni tal-Kunsill 2008/633/ĠAI (id-Deċiżjoni dwar il-VIS/l-aċċess għall-infurzar tal-liġi) ·[ir-Regolament dwar l-ETIAS] ·[ir-Regolament Eurodac] ·[ir-Regolament dwar is-SIS]

·[ir-Regolament dwar l-ECRIS-TCN, inklużi d-dispożizzjonijiet korrispondenti tar-Regolament (UE) 2016/1624 (ir-Regolament dwar il-Gwardja Ewropea tal-Fruntiera u tal-Kosta)] · [ir-Regolament dwar l-eu-LISA] Din il-proposta attwali u l-proposta relatata magħha jinkludu dispożizzjonijiet dettaljati għat-tibdiliet neċessarji fl-istrumenti legali li bħalissa huma testi stabbli kif adottati mill-koleġiżlaturi: il-Kodiċi tal-Fruntieri ta’ Schengen, ir-Regolament dwar l-EES, ir-Regolament dwar il-VIS, id-Deċiżjoni tal-Kunsill 2008/633/ĠAI u d-Deċiżjoni tal-Kunsill 2004/512/KE. L-istrumenti elenkati l-oħra (ir-Regolamenti dwar l-ETIAS, il-Eurodac, is-SIS, l-ECRIS-TCN, l-eu-LISA) bħalissa qed jiġu nnegozjati fil-Parlament Ewropew u fil-Kunsill. Għaldaqstant, għal dawn l-istrumenti mhuwiex possibbli li jiġu stabbiliti l-emendi neċessarji f’dan l-istadju. Il-Kummissjoni se tippreżenta t-tali emendi għal kull wieħed minn dawn l-istrumenti fi żmien ġimagħtejn minn meta jintlaħaq ftehim politiku dwar l-abbozz rispettiv tar-Regolament. F’dawk il-każijiet fejn l-istrumenti kienu għadhom ma ġewx adottati formalment mill-koleġiżlaturi l-bidliet meħtieġa huma proposti jew għat-testi li għalihom kien approvat ftehim politiku mill-COREPER u mill-Kumitat LIBE (dan huwa l-każ għal ETIAS), jew għat-test li dwaru ntlaħaq ftehim politiku fit-trilogi (SIS u eu-LISA). Rigward iż-żewġ każijiet fejn in-negozjati għadhom għaddejjin, il-bidliet meħtieġa huma proposti għat-test kif inhu fil-31 ta’ Mejju 2018 għal ECRIS-TCN. Madankollu, iż-żewġ proposti emendatorji dwar l-interoperabbiltà ma jinkludux l-emendi li jirrigwardaw l-Eurodac, il-bażi tad-data tal-UE dwar l-ażil u l-migrazzjoni irregolari, minħabba li d-diskussjonijiet għadhom ma ġewx konklużi dwar il-proposta leġiżlattiva ta’ Mejju 2016 biex jissaħħaħ l-Eurodac. L-arkitettura attwali tas-sistema Eurodac eżistenti mhix teknikament adattata biex issir parti mill-interoperabbiltà tas-sistemi ta’ informazzjoni peress li taħżen biss data bijometrika u numru ta’ referenza, iżda l-ebda data personali oħra (eż. l-isem (ismijiet), l-età, id-data tat-twelid) li tippermetti l-identifikazzjoni ta’ identitajiet multipli relatati mal-istess sett ta’ data bijometrika. Il-proposta leġiżlattiva ta’ Mejju 2016 tfittex li testendi l-iskop tal-Eurodac għall-identifikazzjoni ta’ ċittadini ta’ pajjiżi terzi li jissoġġornaw illegalment u dawk li jkunu daħlu fl-UE b’mod irregolari. B’mod partikolari, hija tipprovdi għall-ħażna ta’ data personali bħalma huma l-isem (ismijiet), l-età, id-data tat-twelid, in-nazzjonalità, u d-dokumenti tal-identità. Din id-data ta’ identifikazzjoni hija essenzjali biex jiġi żgurat li l-Eurodac se tkun tista’ tikkontribwixxi għall-objettivi ta’ interoperabbiltà u tiffunzjona fil-qafas tekniku tagħha. Din in-neċessità tenfasizza l-ħtieġa li l-koleġiżlaturi jilħqu ftehim b’mod urġenti dwar il-proposta leġiżlattiva. Sakemm jintlaħaq qbil dwar il-proposta leġiżlattiva biex tissaħħaħ il-Eurodac, id-data ta’ ċittadini minn pajjiżi terzi li jissoġġornaw illegalment u dawk li jkunu daħlu fl-UE b’mod irregolari ma tistax tkun parti mill-interoperabbiltà tas-sistemi ta’ informazzjoni tal-UE. Ladarba l-koleġiżlaturi jilħqu ftehim dwar il-proposta leġiżlattiva biex tissaħħaħ il-Eurodac, jew jiksbu progress suffiċjenti, il-Kummissjoni se tippreżenta l-emendi relatati mal-interoperabbiltà proposti fi żmien ġimagħtejn. •Konsistenza mad-dispożizzjonijiet ta’ politika eżistenti fil-qasam ta’ politika Din il-proposta taqa’ fi ħdan il-qafas tal-proċess usa’ li tnieda mill-Komunikazzjoni ta’ April 2016 Sistemi ta’ Informazzjoni aktar b’saħħithom u aktar intelliġenti għall-Fruntieri u s-Sigurtà, u tal-ħidma sussegwenti tal-grupp ta’ esperti ta’ livell għoli dwar is-sistemi ta’ informazzjoni u l-interoperabbiltà. L-għan hu li jintlaħqu tliet objettivi: (a) it-tisħiħ u l-massimizzazzjoni tal-benefiċċji tas-sistemi ta’ informazzjoni eżistenti; (b) l-indirizzar tal-lakuni fl-informazzjoni billi jiġu stabbiliti sistemi ta’ informazzjoni ġodda; (c) it-tisħiħ tal-interoperabbiltà bejn dawn is-sistemi. Dwar l-ewwel objettiv, f’Diċembru 2016 il-Kummissjoni adottat proposti għat-tisħiħ ulterjuri tas-Sistema ta’ Informazzjoni ta’ Schengen (SIS) eżistenti. Dwar il-Eurodac, wara l-proposta ta’ Mejju 2016 tal-Kummissjoni, in-negozjati dwar il-bażi ġuridika riveduta ġew aċċellerati. Qed titħejja wkoll bażi ġuridika ġdida għas-Sistema ta’ Informazzjoni dwar il-Viża (VIS), u din se tiġi sottomessa fit-tieni trimestru tal-2018. Rigward it-tieni objettiv, in-negozjati dwar il-proposta ta’ April 2016 tal-Kummissjoni biex tiġi stabbilita Sistema ta’ Dħul/Ħruġ (EES) ġew konklużi kmieni f’Lulju 2017, meta l-koleġiżlaturi laħqu ftehim politiku, ikkonfermat mill-Parlament Ewropew f’Ottubru 2017 u formalment adottat mill-Kunsill f’Novembru 2017. Il-bażi ġuridika se tidħol fis-seħħ f’Diċembru 2017. In-negozjati dwar il-proposta ta’ Novembru 2016 għall-istabbiliment ta’ Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS) bdew u huma mistennija jiġu ffinalizzati fix-xhur li ġejjin. F’Ġunju 2017, il-Kummissjoni pproponiet bażi ġuridika għall-indirizzar ta’ lakuna oħra fl-informazzjoni: is-Sistema Ewropea ta’ Informazzjoni ta’ Rekords Kriminali għal ċittadini ta’ pajjiżi terzi (is-sistema ECRIS-TCN). Mill-ġdid, il-koleġiżlaturi indikaw li kellhom l-għan li jadottaw din il-bażi ġuridika kmieni. Din il-proposta kurrenti tindirizza t-tielet objettiv identifikat fil-Komunikazzjoni ta’ April 2016. •Konsistenza ma’ politiki oħra tal-Unjoni fil-qasam tal-Ġustizzja u tal-Affarijiet Interni Din il-proposta, flimkien mal-proposta relatata magħha, tirrispetta u hi konformi mal-Aġenda Ewropea dwar il-Migrazzjoni u mal-komunikazzjonijiet sussegwenti, inkluża l-Komunikazzjoni dwar l-ippreservar u t-tisħiħ ta’ Schengen, kif ukoll mal-Aġenda Ewropea dwar is-Sigurtà u mar-rapporti dwar il-ħidma u l-progress tal-Kummissjoni lejn Unjoni ta’ Sigurtà effettiva u ġenwina. Hi konsistenti ma’ politiki oħra tal-Unjoni, b’mod partikolari dawn li ġejjin: ·Is-sigurtà interna: l-Aġenda Ewropea dwar is-Sigurtà tiddikjara li standards komuni għoljin ta’ ġestjoni tal-fruntieri huma essenzjali biex jiġu evitati l-kriminalità transnazzjonali u t-terroriżmu. Din il-proposta tikkontribwixxi wkoll għall-kisba ta’ livell għoli ta’ sigurtà interna billi toffri l-mezzi għall-awtoritajiet biex ikollhom aċċess veloċi, mingħajr intoppi, sistematiku u kkontrollat għall-informazzjoni li jeħtieġu. ·Ażil: il-proposta tinkludi l-Eurodac bħala waħda mis-sistemi ċentrali tal-UE li għandha tiġi koperta mill-interoperabbiltà.

·Il-ġestjoni tal-fruntieri esterni u s-sigurtà: din il-proposta ssaħħaħ is-sistemi SIS u VIS, li jikkontribwixxu għall-kontroll effiċjenti tal-fruntieri esterni tal-Unjoni, kif ukoll l-EES futura u l-ETIAS proposta u s-sistema ECRIS-TCN. 2.BAŻI ĠURIDIKA, SUSSIDJARJETÀ U PROPORZJONALITÀ •Bażi ġuridika Il-bażi ġuridika ewlenija se tkun l-artikoli li ġejjin tat-Trattat dwar il-Funzjonament tal-Unjoni Ewropea: l-Artikolu 16(2), l-Artikolu 74, l-Artikolu 77(2)(a), (b), (d) u (e). Skont l-Artikolu 16(2), l-Unjoni għandha s-setgħa li tadotta miżuri relatati mal-protezzjoni tal-individwi fir-rigward tal-proċessar ta’ data personali mill-istituzzjonijiet, mill-korpi u mill-aġenziji tal-Unjoni u mill-Istati Membri meta jwettqu attivitajiet li jaqgħu taħt il-kamp ta’ applikazzjoni tad-dritt tal-Unjoni, u r-regoli relatati mal-moviment liberu ta’ din id-data. Skont l-Artikolu 74, il-Kunsill jista’ jadotta miżuri biex jiżgura l-kooperazzjoni amministrattiva bejn id-dipartimenti tal-Istati Membri fil-qasam tal-ġustizzja, tal-libertà u tas-sigurtà. Skont l-Artikolu 77(2)(a), (b), (d) u (e) rispettivament, il-Parlament Ewropew u l-Kunsill jistgħu jadottaw miżuri li jikkonċernaw il-politika komuni dwar il-viżi u permessi oħra ta’ residenza għal żmien qasir, il-kontrolli li għalihom huma soġġetti l-persuni li jaqsmu l-fruntieri esterni, kull miżura neċessarja għall-istabbiliment gradwali ta’ sistema integrata ta’ ġestjoni għall-fruntieri esterni u n-nuqqas ta’ kwalunkwe kontroll fuq il-persuni, tkun xi tkun in-nazzjonalità tagħhom, meta jaqsmu l-fruntieri esterni. •Sussidjarjetà Il-libertà ta’ moviment fi ħdan l-UE teħtieġ li l-fruntieri esterni tal-Unjoni jkunu ġestiti b’mod effettiv biex tiġi żgurata s-sigurtà. Għaldaqstant, l-Istati Membri qablu li jindirizzaw dawn l-isfidi b’mod kollettiv, speċjalment billi jaqsmu l-informazzjoni permezz ta’ sistemi ċċentralizzati tal-UE fil-qasam tal-ġustizzja u tal-affarijiet interni. Dan hu kkonfermat mid-diversi konklużjonijiet li ġew adottati kemm mill-Kunsill Ewropew kif ukoll mill-Kunsill, speċjalment mill-2015 ’l hawn. L-assenza ta’ kontrolli fil-fruntieri interni teħtieġ ġestjoni soda tal-fruntieri esterni ta’ Schengen, fejn kull Stat Membru jew pajjiż assoċjat ma’ Schengen irid jikkontrolla l-fruntiera esterna f’isem l-istati l-oħra ta’ Schengen. Konsegwentement, ebda Stat Membru waħdu mhu kapaċi jkampa waħdu mal-migrazzjoni irregolari u mal-kriminalità transnazzjonali. Iċ-ċittadini ta’ pajjiżi terzi li jidħlu fiż-żona mingħajr kontrolli fil-fruntieri interni jistgħu jivvjaġġaw liberament fiha. F’żona mingħajr fruntieri interni, l-azzjoni kontra l-immigrazzjoni irregolari u l-kriminalità internazzjonali u t-terroriżmu, inkluż permezz tad-detezzjoni ta’ frodi tal-identità, jenħtieġ li titwettaq b’mod komuni, u tista’ tirnexxi biss jekk tiġi indirizzata fil-livell tal-UE. Hemm sistemi ta’ informazzjoni komuni importanti fil-livell tal-UE li huma implimentati jew fil-proċess li jiġu implimentati. Interoperabbiltà msaħħa fost dawn is-sistemi ta’ informazzjoni bilfors li tinvolvi azzjoni fil-livell tal-UE. Fil-qalba tal-proposta hemm l-effiċjenza mtejba u l-użu ta’ sistemi ċċentralizzati ġestiti mill-eu-LISA. Minħabba l-iskala, l-effetti u l-impatt tal-azzjonijiet previsti, l-objettivi fundamentali jistgħu jinkisbu b’mod effiċjenti u sistematiku fil-livell tal-UE biss. •Proporzjonalità Kif spjegat fid-dettall sħiħ fil-valutazzjoni tal-impatt li takkumpanja dan ir-Regolament propost, l-għażliet ta’ politika meħuda f’din il-proposta huma meqjusa proporzjonati. Dawn ma jmorrux lil hinn minn dak li hu meħtieġ biex jintlaħqu l-objettivi miftiehma. Il-portal Ewropew tat-tfittxija (ESP) hu għodda neċessarja biex jissaħħaħ l-użu awtorizzat tas-sistemi ta’ informazzjoni eżistenti u futuri tal-UE. L-impatt tal-ESP f’termini ta’ pproċessar tad-data hu limitat ħafna. Ma jaħżen l-ebda data, ħlief informazzjoni dwar id-diversi profili tal-utenti tal-ESP, u d-data u s-sistemi ta’ informazzjoni li għalihom ikollhom aċċess, filwaqt li jżomm traċċa tal-użu tagħhom permezz ta’ logs. Ir-rwol tal-ESP bħala intermedjarju tal-messaġġi, abilitant u faċilitatur, hu proporzjonat, neċessarju u limitat f’termini tat-tfittxijiet u tad-drittijiet ta’ aċċess skont il-mandati tal-bażijiet ġuridiċi li jindirizzaw is-sistemi ta’ informazzjoni u r-Regolament propost dwar l-interoperabbiltà. Is-servizz kondiviż ta’ tqabbil bijometriku (BMS kondiviż) hu neċessarju għall-funzjonament tal-ESP, tar-repożitorju komuni ta’ informazzjoni dwar l-identità u tad-detettur ta’ identitajiet multipli u jiffaċilita l-użu u l-manutenzjoni tas-sistemi ta’ informazzjoni relevanti eżistenti u futuri tal-UE. Il-funzjonalità ta’ dan tippermetti li jsiru tfittxijiet fuq data bijometrika minn diversi sorsi b’mod effiċjenti, sistematiku u mingħajr xkiel. Id-data bijometrika tinħażen u tinżamm mis-sistemi sottostanti. Il-BMS kondiviż joħloq mudelli iżda ma jżommx l-immaġnijiet propji. B’hekk, id-data tinħażen f’post wieħed, darba biss. Ir-repożitorju komuni ta’ informazzjoni dwar l-identità (CIR) hu neċessarju biex jinkiseb l-iskop ta’ identifikazzjoni korretta ta’ ċittadin ta’ pajjiż terz, eż. matul kontroll tal-identità fi ħdan iż-żona Schengen. Is-CIR jappoġġa wkoll il-funzjonament tad-detettur ta’ identitajiet multipli u, għaldaqstant, hu komponent neċessarju biex jinkiseb l-iskop doppju ta’ faċilitazzjoni tal-kontrolli tal-identità għal vjaġġatur in bona fede u ta’ ġlieda kontra l-frodi tal-identità. L-aċċess għas-CIR għal dan l-għan hu limitat għal dawk l-utenti li jeħtieġu din l-informazzjoni biex iwettqu l-kompiti tagħhom (li jeħtieġ li dawn il-verifiki jsiru skop anċillari ġdid tal-Eurodac, tal-VIS, tal-EES futura, tal-ETIAS proposta u tas-sistema proposta tal-ECRIS-TCN). Il-proċessi tad-data huma strettament limitati għal dak li hu meħtieġ biex jintlaħaq dan l-għan, u se jiġu stabbiliti salvagwardji adegwati biex jiġi żgurat li d-drittijiet ta’ aċċess jiġu rrispettati u li d-data maħżuna fis-CIR tkun il-minima neċessarja. Biex tiġi żgurata l-minimizzazzjoni tad-data u biex tiġi evitata duplikazzjoni mhux iġġustifikata tad-data, is-CIR iżomm id-data bijografika meħtieġa ta’ kull waħda mis-sistemi sottostanti tagħha — maħżuna, miżjuda, immodifikata u mħassra f’konformità mal-bażi ġuridika rispettiva tagħhom — mingħajr ma jikkupjaha. It-termini taż-żamma ta’ data huma allinjati għalkollox mad-dispożizzjonijiet dwar iż-żamma ta’ data tas-sistemi ta’ informazzjoni sottostanti li jipprovdu d-data tal-identità. Id-detettur ta’ identitajiet multipli (MID) hu neċessarju biex tiġi pprovduta soluzzjoni għad-detezzjoni ta’ diversi identitajiet bl-iskop doppju ta’ ffaċilitar tal-kontrolli tal-identità għal vjaġġatur in bona fede u ta’ ġlieda kontra l-frodi tal-identità. L-MID se jkun fih il-links bejn l-individwi preżenti f’aktar minn sistema ta’ informazzjoni ċentrali waħda, strettament limitat għad-data meħtieġa biex jiġi vverifikat li persuna tkun irreġistrata b’mod legali jew illegali taħt identitajiet bijografiċi differenti f’sistemi differenti iżda anki biex jiġi ċċarat li żewġ persuni li jkollhom data bijografika simili jaf ma jkunux l-istess persuna. L-ipproċessar ta’ data permezz tal-MID u tal-BMS kondiviż biex jiġu llinkjati fajls individwali bejn sistemi individwali jinżamm għal minimu assolut. L-MID se jinkludi salvagwardji kontra diskriminazzjoni jew deċiżjonijiet mhux favorevoli potenzjali għal persuni b’diversi identitajiet legali. •Għażla tal-istrument Hu propost Regolament tal-Parlament Ewropew u tal-Kunsill. Il-leġiżlazzjoni proposta tindirizza b’mod dirett l-operat tas-sistemi ta’ informazzjoni ċentrali tal-UE għall-fruntieri u għas-sigurtà, li lkoll ġew stabbiliti, jew huma proposti biex jiġu stabbiliti, skont ir-Regolamenti. B’mod simili, l-eu-LISA, li se tkun responsabbli għad-disinn u għall-iżvilupp, u fi żmien debitu għall-ġestjoni teknika, tal-komponenti hi stabbilita skont Regolament ukoll. Għalhekk, Regolament hu l-għażla xierqa bħala strument. 3.RIŻULTATI TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT •Konsultazzjoni pubblika Fit-tħejjija ta’ din il-proposta, f’Lulju 2017 il-Kummissjoni nediet konsultazzjoni pubblika biex tixtarr il-fehmiet tal-partijiet ikkonċernati dwar is-suġġett tal-interoperabbiltà. Il-konsultazzjoni rċeviet 18-il tweġiba mingħand diversi partijiet ikkonċernati, inklużi gvernijiet tal-Istati Membri, organizzazzjonijiet tas-settur privat, organizzazzjonijiet oħra bħal NGOs u gruppi ta’ riflessjoni, kif ukoll ċittadini privati. B’mod ġenerali, it-tweġibiet kienu fil-parti l-kbira favur il-prinċipji sottostanti ta’ din il-proposta dwar l-interoperabbiltà. Il-maġġoranza assoluta tar-rispondenti qablu li l-kwistjonijiet li identifikat il-konsultazzjoni kienu tajbin, u li l-objettivi li l-pakkett dwar l-interoperabbiltà jfittex li jilħaq huma tajbin. B’mod partikolari, ir-rispondenti qiesu li l-għażliet spjegati fid-dokument ta’ diskussjoni jkunu:

·ta’ għajnuna għall-persunal fil-prattika biex jaċċessa l-informazzjoni li jeħtieġ; ·jevitaw id-duplikazzjoni tad-data, inaqqsu t-trikkib u jixħtu dawl fuq id-diskrepanzi fid-data; ·jidentifikaw lin-nies b’mod aktar affidabbli — inklużi nies b’diversi identitajiet — u jnaqqsu l-frodi tal-identità. Maġġoranza ċara tar-rispondenti sostniet kull waħda mill-għażliet proposti u qieset li huma neċessarji biex jintlaħqu l-objettivi ta’ din l-inizjattiva, filwaqt li saħqet fit-tweġibiet tagħha fuq il-ħtieġa ta’ miżuri ta’ protezzjoni tad-data b’saħħithom u ċari, b’mod partikolari b’rabta mal-aċċess għall-informazzjoni maħżuna fis-sistemi u ż-żamma ta’ data, u l-ħtieġa ta’ data aġġornata u ta’ kwalità għolja fis-sistemi u fil-miżuri biex dan ikun żgurat. Fit-tħejjija ta’ din il-proposta ttieħdu f’kunsiderazzjoni l-punti mqajma kollha. •Stħarriġ tal-Ewrobarometru F’Ġunju 2017, sar stħarriġ tal-Ewrobarometru Speċjali li wera li l-istrateġija tal-UE ta’ kondiviżjoni tal-informazzjoni fil-livell tal-UE għall-ġlieda kontra l-kriminalità u t-terroriżmu kellha appoġġ pubbliku qawwi. kważi r-rispondenti kollha (92 %) jaqblu li l-awtoritajiet nazzjonali jenħtieġ li jaqsmu informazzjoni mal-awtoritajiet ta’ Stati Membri oħra biex jiġġieldu aħjar il-kriminalità u t-terroriżmu. Maġġoranza ċara (69 %) tar-rispondenti esprimew il-fehma li l-pulizija u l-awtoritajiet nazzjonali l-oħra tal-infurzar tal-liġi jenħtieġ li jikkondividu l-informazzjoni ma’ pajjiżi oħra tal-UE fuq bażi sistematika. Fl-Istati Membri kollha, maġġoranza tar-rispondenti taħseb li jenħtieġ li l-informazzjoni tiġi kondiviża f’kull każ. •Grupp ta’ esperti ta’ livell għoli dwar is-sistemi ta’ informazzjoni u l-interoperabbiltà Kif diġà ġie indikat fl-introduzzjoni, din il-proposta kurrenti tibni fuq ir-rakkomandazzjonijiet tal-grupp ta’ esperti ta’ livell għoli dwar is-sistemi ta’ informazzjoni u l-interoperabbiltà. Dan il-grupp twaqqaf f’Ġunju 2016 bl-għan li jindirizza l-isfidi legali, tekniċi u operazzjonali tal-għażliet disponibbli biex jikseb l-interoperabbiltà bejn is-sistemi ċentrali tal-UE għall-fruntieri u għas-sigurtà. Il-grupp ħa perspettiva ġenerali u komprensiva dwar l-arkitettura ta’ ġestjoni tad-data għall-ġestjoni tal-fruntieri u għall-infurzar tal-liġi, filwaqt li kkunsidra wkoll ir-rwoli, ir-responsabbiltajiet u s-sistemi relevanti għall-awtoritajiet doganali. Il-grupp kien magħmul minn esperti mill-Istati Membri tal-UE u mill-pajjiżi assoċjati ta’ Schengen, u mill-aġenziji tal-UE l-eu-LISA, il-Europol, l-Uffiċċju Ewropew ta’ Appoġġ fil-qasam tal-Ażil, l-Aġenzija Ewropea għall-Gwardja tal-Fruntiera u tal-Kosta (FRONTEX) u l-Aġenzija tal-UE għad-Drittijiet Fundamentali. Il-Koordinatur tal-UE għall-Ġlieda Kontra t-Terroriżmu u l-Kontrollur Ewropew għall-Protezzjoni tad-Data wkoll ipparteċipaw bħala membri sħaħ tal-grupp ta’ esperti. Barra minn hekk, rappreżentanti tas-segretarjat tal-Kumitat tal-Parlament Ewropew għal-Libertajiet Ċivili, il-Ġustizzja u l-Affarijiet Interni u tas-Segretarjat Ġenerali tal-Kunsill attendew bħala osservaturi. Ir-rapport finali tal-grupp ta’ esperti ta’ livell għoli ġie ppubblikat f’Mejju 2017. Dan saħaq fuq il-ħtieġa li tittieħed azzjoni biex jiġu indirizzati n-nuqqasijiet strutturali identifikati fil-Komunikazzjoni ta’ April 2016. Dan stabbilixxa medda ta’ rakkomandazzjonijiet biex jissaħħu u jiġu żviluppati s-sistemi ta’ informazzjoni tal-UE u l-interoperabbiltà. Ikkonkluda li l-ħidma għall-portal Ewropew tat-tfittxija, għas-servizz kondiviż ta’ tqabbil bijometriku u għar-repożitorju komuni ta’ informazzjoni dwar l-identità bħala soluzzjonijiet għall-interoperabbiltà hi neċessarja u teknikament fattibbli u li, fil-prinċipju, dawn jistgħu kemm jiksbu titjib operazzjonali kif ukoll ikunu stabbiliti f’konformità mar-rekwiżiti relatati mal-protezzjoni tad-data. Il-grupp irrakkomanda wkoll li tiġi kkunsidrata l-għażla addizzjonali ta’ approċċ imqassam fuq żewġ stadji lejn l-aċċess għall-infurzar tal-liġi, fuq il-bażi tal-funzjonalità ta’ indikazzjoni tal-hits. Dan l-abbozz tar-Regolament iwieġeb ukoll għar-rakkomandazzjonijiet tal-grupp ta’ esperti ta’ livell għoli dwar il-kwalità tad-data, il-Format Universali ta’ Messaġġ (UMF) u l-istabbiliment ta’ maħżen virtwali tad-data (hawn ippreżentat bħala r-repożitorju ċentrali għar-rapportar u għall-istatistiki (CRRS)). Ir-raba’ komponent tal-interoperabbiltà propost f’dan l-abbozz tar-Regolament (id-detettur ta’ identitajiet multipli) ma kienx identifikat mill-grupp ta’ esperti ta’ livell għoli, iżda tqajjem matul l-analiżi teknika addizzjonali u l-valutazzjoni tal-proporzjonalità mwettqa mill-Kummissjoni. •Studji tekniċi Ġew ikkummissjonati tliet studji biex tiġi appoġġjata t-tħejjija tal-proposta. Ikkuntrattata mill-Kummissjoni, Unisys ipprovdiet rapport dwar studju tal-fattibbiltà għall-portal Ewropew tat-tfittxija. L-eu-LISA kkummissjonat rapport tekniku mingħand Gartner (flimkien ma’ Unisys) biex dan jappoġġja l-iżvilupp tas-servizz kondiviż ta’ tqabbil bijometriku. PWC ipprovdiet rapport tekniku dwar repożitorju komuni ta’ informazzjoni dwar l-identità lill-Kummissjoni. •Valutazzjoni tal-impatt Din il-proposta hi sostnuta minn valutazzjoni tal-impatt kif ippreżentata fid-Dokument ta’ Ħidma tal-Persunal SWD(2017) 473 li jakkumpanjaha. Il-Bord tal-Iskrutinju Regolatorju rrieżamina l-abbozz tal-valutazzjoni tal-impatt matul il-laqgħa tiegħu tas-6 ta’ Diċembru 2017 u pprovda l-opinjoni tiegħu (pożittiva b’riżervi) fit-8 ta’ Diċembru filwaqt li indika li l-valutazzjoni tal-impatt tiġi aġġustata biex jiġu integrati r-rakkomandazzjonijiet tal-Bord dwar aspetti speċifiċi. Dawn kienu primarjament relatati ma’ miżuri addizzjonali skont l-għażla ppreferita li jissimplifikaw id-drittijiet eżistenti ta’ aċċess għad-data għall-utenti finali fis-sistemi ta’ informazzjoni tal-UE, u mal-wiri tas-salvagwardji assoċjati għall-protezzjoni tad-data u għad-drittijiet fundamentali. It-tieni kunsiderazzjoni ewlenija kienet li tiġi ċċarata l-integrazzjoni tas-Sistema ta’ Informazzjoni ta’ Schengen skont l-għażla 2, inklużi l-effettività u l-kostijiet biex jiġi ffaċilitat it-tqabbil ta’ din mal-għażla ppreferuta 3. Il-Kummissjoni aġġornat il-valutazzjoni tal-impatt tagħha biex twieġeb għal dawn il-kunsiderazzjonijiet ewlenin u biex tindirizza numru ta’ kummenti oħra magħmula mill-Bord. Il-valutazzjoni tal-impatt evalwat jekk u kif kull wieħed mill-objettivi identifikati jista’ jinkiseb billi jintużaw komponent tekniku wieħed jew aktar minn fost il-komponenti tekniċi identifikati mill-grupp ta’ esperti ta’ livell għoli u permezz tal-analiżi sussegwenti. Fejn kien hemm bżonn, din ħarset ukoll lejn is-subgħażliet neċessarji biex jintlaħqu dawn l-objettivi, filwaqt li jiġi rrispettat il-qafas tal-protezzjoni tad-data. Il-valutazzjoni tal-impatt ikkonkludiet li:

·Biex jintlaħaq l-objettiv ta’ forniment lill-utenti awtorizzati ta’ aċċess veloċi, mingħajr xkiel, sistematiku u kkontrollat għas-sistemi ta’ informazzjoni relevanti, jenħtieġ li jinħoloq portal Ewropew tat-tfittxija (ESP), mibni fuq servizz kondiviż ta’ tqabbil bijometriku (BMS kondiviż) biex jindirizza l-bażijiet tad-data kollha. ·Biex jintlaħaq l-objettiv ta’ ffaċilitar tal-kontrolli tal-identità ta’ ċittadini ta’ pajjiżi terzi, fit-territorju ta’ Stat Membru, minn uffiċjali awtorizzati, jenħtieġ li jinħoloq repożitorju komuni ta’ informazzjoni dwar l-identità (CIR), li jkun fih is-sett minimu ta’ data tal-identifikazzjoni, u mibni fuq l-istess servizz kondiviż ta’ tqabbil bijometriku (BMS). ·Biex jintlaħaq l-objettiv ta’ detezzjoni ta’ identitajiet multipli illinkjati mal-istess sett ta’ data bijometrika, bl-iskop doppju ta’ ffaċilitar tal-kontrolli tal-identità għal vjaġġaturi in bona fede u ta’ ġlieda kontra l-frodi tal-identità, jenħtieġ li jinbena detettur ta’ identitajiet multipli (MID), li jkun fih links bejn identitajiet multipli fost is-sistemi kollha. ·Biex jintlaħaq l-għan ta’ ffaċilitar u ta’ simplifikazzjoni tal-aċċess mill-awtoritajiet tal-infurzar tal-liġi għal sistemi ta’ informazzjoni mhux tal-infurzar tal-liġi, għall-fini ta’ prevenzjoni, ta’ investigazzjoni, ta’ detezzjoni jew ta’ prosekuzzjoni ta’ reati serji u ta’ terroriżmu, jenħtieġ li fis-CIR tiġi inkluża funzjonalità ta’ “indikazzjoni ta’ hit”. Peress li jridu jintlaħqu l-objettivi kollha, is-soluzzjoni kompluta hi t-taħlita tal-ESP, tas-CIR (bl-indikazzjoni tal-hits) u tal-MID, ilkoll imsejsa fuq il-BMS kondiviż. L-impatt pożittiv il-kbir se jkun it-titjib tal-ġestjoni tal-fruntieri u sigurtà interna akbar fi ħdan l-Unjoni Ewropea. Il-komponenti l-ġodda se jissimplifikaw u jħaffu l-aċċess mill-awtoritajiet nazzjonali għall-informazzjoni neċessarja u l-identifikazzjoni ta’ ċittadini ta’ pajjiżi terzi. Dawn se jippermettu biex l-awtoritajiet jagħmlu links inkroċjati ma’ informazzjoni neċessarja diġà eżistenti fuq l-individwi matul il-verifiki fil-fruntieri, għal applikazzjonijiet għal viża u għall-ażil, u għax-xogħol tal-pulizija. B’hekk se jingħata aċċess għal informazzjoni li tista’ ssostni t-teħid ta’ deċiżjonijiet affidabbli, kemm jekk b’rabta mal-investigazzjonijiet dwar reati serji u terroriżmu kif ukoll jekk b’rabta ma’ deċiżjonijiet fil-qasam tal-migrazzjoni u tal-ażil. Filwaqt li ma jaffettwawx b’mod dirett liċ-ċittadini tal-UE (il-miżuri proposti huma primarjament iffokati fuq ċittadini ta’ pajjiżi terzi li d-data tagħhom tiġi rreġistrata f’sistema ta’ informazzjoni ċċentralizzata tal-UE), il-proposti huma mistennija jiġġeneraw żieda fil-fiduċja pubblika billi jiżguraw li d-disinn u l-użu tagħhom iżidu s-sigurtà taċ-ċittadini tal-UE. L-impatti finanzjarji u ekonomiċi immedjati tal-proposta se jkunu limitati għad-disinn, għall-iżvilupp u għall-operat tal-faċilitajiet il-ġodda. Il-kostijiet se jiġġarrbu mill-baġit tal-UE u mill-awtoritajiet tal-Istati Membri li joperaw is-sistemi. L-impatt fuq it-turiżmu se jkun pożittiv peress li l-miżuri proposti se jtejbu s-sigurtà tal-Unjoni Ewropea filwaqt li fl-istess ħin jenħtieġ li jkunu ta’ benefiċċju wkoll għal kontroll fil-fruntieri aktar veloċi. B’mod simili, l-impatt fuq l-ajruporti, il-portijiet marittimi u t-trasportaturi hu mistenni li jkun pożittiv, b’mod partikolari minħabba l-verifiki mħaffa tal-kontrolli fil-fruntiera. •Drittijiet fundamentali Il-valutazzjoni tal-impatt ħarset b’mod partikolari lejn l-impatti tal-miżuri proposti fuq id-drittijiet fundamentali u, b’mod partikolari, fuq id-dritt għall-protezzjoni tad-data. F’konformità mal-Karta tad-Drittijiet Fundamentali tal-UE, li hi vinkolanti fuq l-istituzzjonijiet u l-Istati Membri tal-UE meta jimplimentaw id-dritt tal-UE (Artikolu 51(1) tal-Karta), l-opportunitajiet offruti mill-interoperabbiltà bħala miżura għat-tisħiħ tas-sigurtà u tal-protezzjoni tal-fruntiera esterna jridu jiġu bbilanċjati mal-obbligu li jiġi żgurat li l-interferenzi mad-drittijiet fundamentali li jistgħu jidderivaw mill-ambjent il-ġdid ta’ interoperabbiltà jkunu limitati għal dak li hu strettament neċessarju biex jilħqu l-objettivi ta’ interess ġenerali mfittxijin, soġġetti għall-prinċipju tal-proporzjonalità (Artikolu 52(1) tal-Karta). Is-soluzzjonijiet proposti dwar l-interoperabbiltà huma komponenti kumplimentari għas-sistemi eżistenti. B’hekk, dawn ma jbiddlux il-bilanċ diġà żgurat minn kull waħda mis-sistemi ċentrali eżistenti fir-rigward tal-impatt pożittiv ta’ dawn fuq id-drittijiet fundamentali. Minkejja dan, l-interoperabbiltà għandha l-potenzjal li jkollha impatt addizzjonali indirett fuq numru ta’ drittijiet fundamentali. Tabilħaqq, l-identifikazzjoni korretta ta’ persuna għandha impatt pożittiv fuq id-dritt għar-rispett għall-ħajja privata, u b’mod partikolari d-dritt għall-identità tal-persuna (Artikolu 7 tal-Karta), peress li din tista’ tikkontribwixxi għall-evitar ta’ konfużjonijiet relatati mal-identità. Min-naħa l-oħra, it-twettiq ta’ kontrolli bbażati fuq data bijometrika jista’ jitqies bħala wieħed li jxekkel id-dritt ta’ persuna għad-dinjità tagħha (b’mod partikolari meta titqies bħala umiljanti) (l-Artikolu 1). Minkejja dan, fi stħarriġ mill-Aġenzija tal-UE għad-Drittijiet Fundamentali, ir-rispondenti saritilhom mistoqsija speċifika dwar jekk kinux jemmnu li l-għoti tal-bijometrija tagħhom fil-kuntest ta’ kontroll fil-fruntieri jistax ikun umiljanti. Il-maġġoranza tar-rispondenti ma ħassitx li jkun. Il-komponenti proposti tal-interoperabbiltà joffru l-opportunità li jiġu adottati miżuri preventivi għat-tisħiħ tas-sigurtà. B’hekk, dawn jistgħu jikkontribwixxu għall-protezzjoni tad-dritt għall-ħajja tal-persuni (l-Artikolu 2 tal-Karta), li timplika obbligu pożittiv ukoll fuq l-awtoritajiet biex jieħdu miżuri operazzjonali preventivi biex jipproteġu lil individwu li ħajtu tkun f’riskju, jekk ikunu jafu jew suppost li kienu jafu bl-eżistenza ta’ riskju immedjat, kif ukoll għall-ħidma favur il-projbizzjoni tal-iskjavitù u tax-xogħol furzat (Artikolu 5). Permezz ta’ identifikazzjoni affidabbli, aktar aċċessibbli u aktar faċli, l-interoperabbiltà tista’ tappoġġja d-detezzjoni ta’ tfal neqsin jew ta’ tfal soġġetti għat-traffikar tal-bnedmin, u tiffaċilita risponsi veloċi u mmirati. Identifikazzjoni affidabbli, aktar aċċessibbli u aktar faċli tista’ tikkontribwixxi wkoll għall-iżgurar li d-dritt għall-ażil (Artikolu 18 tal-Karta) u l-projbizzjoni ta’ refoulement (Artikolu 19 tal-Karta) jiġu żgurati b’mod effettiv. Fil-fatt, l-interoperabbiltà tista’ tipprevjeni sitwazzjonijiet li fihom l-applikanti għall-ażil jiġu arrestati b’mod illegali, miżmuma u jkunu soġġetti għal tkeċċija għalxejn. Barra minn hekk, permezz tal-interoperabbiltà, il-frodi tal-identità jiġi identifikat aktar faċilment. Din tkun tnaqqas ukoll il-ħtieġa ta’ kondiviżjoni ta’ data u ta’ informazzjoni dwar l-applikanti għall-ażil ma’ pajjiżi terzi (b’mod partikolari mal-pajjiż ta’ oriġini) għall-fini ta’ stabbiliment tal-identità tal-persuna u għall-kisba tad-dokumenti tal-ivvjaġġar, li potenzjalment tista’ tixħet lill-persuna kkonċernata f’periklu. •Protezzjoni ta’ data personali Fid-dawl ta’ data personali involuta, l-interoperabbiltà se jkollha impatt b’mod partikolari fuq id-dritt għall-protezzjoni ta’ data personali. Dan id-dritt hu stabbilit mill-Artikolu 8 tal-Karta u mill-Artikolu 16 tat-Trattat dwar il-Funzjonament tal-Unjoni Ewropea, u fl-Artikolu 8 tal-Konvenzjoni Ewropea dwar id-Drittijiet tal-Bniedem. Kif enfasizzat mill-Qorti tal-Ġustizzja tal-UE, id-dritt għall-protezzjoni ta’ data personali mhuwiex dritt assolut, iżda jrid jiġi kkunsidrat f’relazzjoni mal-funzjoni tiegħu fis-soċjetà. Il-protezzjoni tad-data hi marbuta mill-qrib mar-rispett tal-ħajja privata u tal-familja kif protett mill-Artikolu 7 tal-Karta. Skont ir-Regolament Ġenerali dwar il-Protezzjoni tad-Data, il-moviment liberu tad-data fi ħdan l-UE ma għandux ikun ristrett għal raġunijiet ta’ protezzjoni ta’ data. Madankollu, trid tiġi ssodisfata sensiela ta’ prinċipji. Tabilħaqq, biex tkun legali, kull limitazzjoni fuq l-eżerċizzju tad-drittijiet fundamentali protetti mill-Karta trid tkun konformi mal-kriterji li ġejjin, stabbiliti fl-Artikolu 52(1) tagħha: ·trid tkun prevista bil-liġi;

·trid tirrispetta l-essenza tad-drittijiet; ·trid tissodisfa ġenwinament l-objettivi ta’ interess ġenerali rikonoxxuti mill-Unjoni jew il-ħtieġa li jiġu mħarsa d-drittijiet u l-libertajiet ta’ ħaddieħor; ·trid tkun neċessarja; kif ukoll ·trid tkun proporzjonata. Din il-proposta kurrenti tinkorpora dawn ir-regoli kollha dwar il-protezzjoni tad-data, kif stabbilit f’dettall sħiħ fil-valutazzjoni tal-impatt li takkumpanja dan ir-Regolament propost. Il-proposta hi bbażata fuq il-prinċipji ta’ protezzjoni tad-data mid-disinn u b’mod prestabbilit. Tinkludi d-dispożizzjonijiet xierqa kollha li jillimitaw l-ipproċessar ta’ data għal dak li hu neċessarju għall-iskop speċifiku u li jagħtu aċċess għad-data biss lil dawk l-entitajiet li “għandhom bżonn li jkunu jafu”. Il-perjodi ta’ żamma ta’ data (fejn relevanti) huma xierqa u limitati. L-aċċess għad-data hu rriżervat b’mod esklużiv għal persunal awtorizzat kif xieraq tal-awtoritajiet tal-Istati Membri jew tal-korpi tal-UE li huma kompetenti għall-finijiet speċifiċi ta’ kull sistema ta’ informazzjoni u limitat sa fejn id-data tkun meħtieġa għall-eżekuzzjoni tal-kompiti f’konformità ma’ dawn l-iskopijiet. 4.IMPLIKAZZJONIJIET BAĠITARJI L-implikazzjonijiet baġitarji huma inklużi fid-dikjarazzjoni finanzjarja mehmuża li tissostitwixxi dik annessa fil-proposta preċedenti. Din ikopri l-perjodu li jifdal tal-qafas finanzjarju pluriennali kurrenti (sal-2020) u s-seba’ snin tal-perjodu ta’ wara (2021-2027). Il-baġit propost għas-snin 2021 sa 2027 huwa kopert kompatibbli mal-proposta tal-Kummissjoni għall-minn qafas finanzjarju pluriennali li jmiss tat-2 ta’ Mejju 2018. Il-baġit propost għas-snin 2021 u lil hinn hu inkluż għal finijiet ta’ wiri u ma jippreġudikax il-qafas finanzjarju pluriennali li jmiss. L-implimentazzjoni ta’ din il-proposta se teħtieġ allokazzjonijiet baġitarji għal: (1)L-iżvilupp u l-integrazzjoni mill-eu-LISA tal-erba’ komponenti tal-interoperabbiltà, u r-repożitorju ċentrali għar-rapportar u għall-istatistiki, u l-manutenzjoni u l-operazzjonijiet sussegwenti tagħhom. (2)Il-migrazzjoni tad-data għas-servizz kondiviż ta’ tqabbil bijometriku (BMS kondiviż) u għar-repożitorju komuni ta’ informazzjoni dwar l-identità (CIR). Fil-każ tal-BMS kondiviż, il-mudelli bijometriċi tad-data korrispondenti mat-tliet sistemi li bħalissa jużaw il-bijometrija (SIS, VIS u Eurodac) iridu jinħolqu mill-ġdid fuq il-BMS kondiviż. Fil-każ tas-CIR, l-elementi tad-data personali mill-VIS iridu jiġu migrati fis-CIR, u l-links possibbli misjuba bejn l-identitjaiet fis-SIS, fil-VIS u fil-Eurodac iridu jiġu vvalidati. Dan l-aħħar proċess, b’mod partikolari, jirrekjedi ħafna riżorsi. (3)L-aġġornament mill-eu-LISA tal-interfaċċa uniformi nazzjonali (NUI – National Uniform Interface) diġà inkluża fir-Regolament dwar l-EES biex isir komponent ġeneriku li jippermetti l-iskambju ta’ messaġġi bejn l-Istati Membri u s-sistema/i ċentrali. (4)L-integrazzjoni tas-sistemi nazzjonali tal-Istati Membri man-NUI li se tgħaddi l-messaġġi skambjati mas-CIR/ mad-detettur ta’ identitajiet multipli permezz tal-portal Ewropew tat-tfittxija. (5)It-taħriġ dwar l-użu tal-komponenti tal-interoperabbiltà mill-utenti finali, inkluż permezz tal-Aġenzija tal-Unjoni Ewropea għat-Taħriġ fl-Infurzar tal-Liġi (CEPOL). Il-komponenti tal-interoperabbiltà huma mibnija u mantnuti bħala programm. Filwaqt li l-portal Ewropew tat-tfittxija (ESP) u d-detettur ta’ identitajiet multipli huma komponenti ġodda għalkollox, flimkien mar-repożitorju ċentrali għar-rapportar u għall-istatistiki (CRRS), il-BMS kondiviż u s-CIR huma komponenti kondiviżi li jikkombinaw id-data eżistenti miżmuma (jew li se tinżamm) fis-sistemi eżistenti jew ġodda mal-istimi baġitarji eżistenti tagħhom. L-ESP se jimplimenta interfaċċi magħrufa eżistenti għas-SIS, għall-VIS u għall-Eurodac u fi żmien debitu se jiġi estiż għal sistemi ġodda. L-ESP se jintuża mill-Istati Membri u mill-aġenziji li jużaw interfaċċa bbażata fuq Format Universali ta’ Messaġġ (UMF). Din l-interfaċċa l-ġdida se teħtieġ żviluppi, adattamenti, integrazzjonijiet u ttestjar mill-Istati Membri, mill-eu-LISA, mill-Europol u mill-Aġenzija Ewropea għall-Gwardja tal-Fruntiera u tal-Kosta. L-ESP ikun juża l-komponenti tal-interfaċċa uniformi nazzjonali (NUI) introdotti għall-EES, li jbaxxu l-isforzi ta’ integrazzjoni. L-ESP se jiġġenera kostijiet addizzjonali għall-Europol biex jagħmel l-interfaċċa QUEST disponibbli għall-użu b’data b’livell bażiku ta’ protezzjoni (BPL). Il-bażi tal-BMS kondiviż se tiġi stabbilita de facto bil-ħolqien tal-EES il-ġdida peress li din tikkontribwixxi bil-bosta għall-akbar volum ta’ data bijometrika ġdida. Il-baġit meħtieġ ġie rriżervat skont l-istrument legali tal-EES. Iż-żieda ta’ data bijometrika ulterjuri mill-VIS, mis-SIS u mill-Eurodac fil-BMS kondiviż tikkostitwixxi kost addizzjonali primarjament marbut mal-migrazzjoni tad-data eżistenti. Dan hu stmat għal EUR 10 m għat-tliet sistemi kollha f’daqqa. Iż-żieda ta’ data bijometrika ġdida għas-sistema ECRIS-TCN proposta tikkostitwixxi kost addizzjonali limitat li jista’ jiġi kopert mill-fondi rriżervati taħt l-istrument legali propost ECRIS-TCN biex tiġi stabbilita sistema awtomatizzata għall-identifikazzjoni tal-marki tas-swaba’ ta’ ECRIS-TCN. Ir-repożitorju komuni ta’ informazzjoni dwar l-identità se jiġi stabbilit bil-ħolqien tal-EES futura u jiġi estiż ulterjorment meta tiġi żviluppata l-ETIAS proposta. Il-ħżin u l-magni tat-tiftix għal din id-data ġew inklużi fil-baġit irriżervat għall-EES futura u għall-istrumenti legali proposti tal-ETIAS. Iż-żieda ta’ data bijografika ġdida mill-Eurodac kif ukoll mis-sistema ECRIS-TCN proposta tikkostitwixxi żieda minima fil-kost li diġà ġiet irriżervata taħt il-Eurodac u l-istrumenti legali proposti tal-ECRIS-TCN.

Il-baġit totali meħtieġ tul disa’ snin (2019-2027) jammonta għal EUR 424,7 461.0 miljun, u jkopri l-partiti li ġejjin: (1)Baġit ta’ EUR 225 261.3 miljun għall-eu-LISA li jkopri l-kost totali għall-iżvilupp tal-programm li jforni l-ħames komponenti tal-interoperabbiltà (EUR 68,3 miljun), il-kost tal-manutenzjoni mill-mument li fih il-komponenti jiġu pprovduti sal-2027 (EUR 56,1 miljun), baġit speċifiku ta’ EUR 25,0 miljun għall-migrazzjoni tad-data mis-sistemi eżistenti għall-BMS kondiviż u l-kostijiet addizzjonali għall-aġġornament tal-NUI, għan-netwerk, għat-taħriġ u għal-laqgħat. Baġit speċifiku ta’ EUR 18,7 miljun ikopri l-kost tal-aġġornament u tal-operar tal-ECRIS-TCN f’modalità ta’ disponibbiltà kbira mill-2022. Baġit speċifiku ta’ EUR 36.3 miljun jinkludi l-kost għall-aġġornament tan-netwerk u tas-SIS ċentrali (Sistema ta’ Informazzjoni ta’ Schengen) għaż-żieda stmata ta’ tiftix li x’aktarx li sseħħ bħala riżultat tal-interoperabbiltà. (2)Baġit ta’ EUR 136,3 miljun għall-Istati Membri biex dawn ikopru t-tibdiliet fis-sistemi nazzjonali tagħhom bl-għan li jużaw il-komponenti tal-interoperabbiltà, l-NUI fornita mill-eu-LISA u baġit għat-taħriġ tal-komunità sostanzjali ta’ utenti finali. (3)Baġit ta’ EUR 48,9 miljun għall-Europol biex ikopri l-aġġornament tas-sistemi tal-IT tal-Europol għall-volum ta’ messaġġi li għandhom jiġu mmaniġġjati u l-livelli akbar ta’ prestazzjoni. Il-komponenti tal-interoperabbiltà se jintużaw mill-ETIAS biex tikkonsulta d-data tal-Europol. (4)Baġit ta’ EUR 4,8 miljun għall-Aġenzija Ewropea għall-Gwardja tal-Fruntiera u tal-Kosta biex tospita tim ta’ speċjalisti li matul sena se jivvalida l-links bejn l-identitajiet fil-mument li fih jiġi attivat id-detettur ta’ identitajiet multipli. (5)Baġit ta’ EUR 2,0 miljun għall-Aġenzija tal-Unjoni Ewropea għat-Taħriġ fl-Infurzar tal-Liġi (CEPOL) biex tkopri t-tħejjija u l-għoti tat-taħriġ lill-persunal operazzjonali. (6)Provvediment ta’ EUR 7,7 miljun għad-DĠ HOME biex ikopri żieda limitata fil-kostijiet tal-persunal u relatati matul il-perjodu ta’ żvilupp tal-komponenti differenti, peress li l-Kummissjoni se jkollha twettaq ukoll kompiti addizzjonali matul dak il-perjodu u tieħu r-responsabbiltà għall-kumitat li jaħdem fuq il-Format Universali ta’ Messaġġ. Ir-Regolament tal-Fruntieri tal-Fond għas-Sigurtà Interna (ISF - (Internal Security Fund)) hu l-istrument finanzjarju fil-QFP 2014-2020 fejn ġie inkluż il-baġit għall-implimentazzjoni tal-inizjattiva dwar l-interoperabbiltà. Fl-Artikolu 5(b) huwa previst li EUR 791 miljun għandhom jiġu implimentati permezz ta’ programm għall-iżvilupp ta’ sistemi tal-IT fuq il-bażi ta’ sistemi tal-IT eżistenti u/jew ġodda, b’appoġġ tal-ġestjoni tal-flussi migratorji bejn il-fruntieri esterni soġġetti għall-adozzjoni tal-atti leġiżlattivi relevanti tal-Unjoni u bil-kundizzjonijiet stabbiliti fl-Artikolu 15(5). Minn dawn is-EUR 791 miljun, EUR 480,2 miljun huma rriżervati għall-iżvilupp tal-EES, EUR 210 miljun għall-ETIAS u EUR 67,9 miljun għar-reviżjoni tas-SIS. Il-bqija (EUR 32,9 miljun) għandu jerġa’ jiġi allokat billi jintużaw mekkaniżmi tal-ISF-B. Il-proposta kurrenti teħtieġ EUR 32,1 miljun għall-perjodu tal-qafas finanzjarju pluriennali kurrenti (2019/20) li, għaldaqstant, jaqbel mal-baġit li jifdal. 5.INFORMAZZJONI ADDIZZJONALI •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar L-eu-LISA hi responsabbli għat-tmexxija operattiva tas-sistemi tal-IT fuq skala kbira fl-ispazju ta’ libertà, sigurtà u ġustizzja. B’hekk, diġà hi inkarigata bl-operat u bit-titjib tekniku u operazzjonali tas-sistemi eżistenti, u diġà hu previst l-iżvilupp tas-sistemi futuri. Skont dan ir-Regolament propost, hi se tiddefinixxi d-disinn tal-arkitettura fiżika tal-komponenti tal-interoperabbiltà, tiżviluppahom u timplimentahom, u finalment tospitahom. Il-komponenti rispettivi se jiġu implimentati b’mod inkrimentali, flimkien mal-iżvilupp tas-sistemi sottostanti. Il-Kummissjoni se tiżgura li jkun hemm fis-seħħ sistemi għall-monitoraġġ tal-iżvilupp u tal-funzjonament tal-erba’ komponenti (il-portal Ewropew tat-tfittxija, is-servizz kondiviż ta’ tqabbil bijometriku, ir-repożitorju komuni ta’ informazzjoni dwar l-identità, id-detettur ta’ identitajiet multipli) u r-repożitorju ċentrali għar-rapportar u għall-istatistiki, u tevalwahom fl-isfond tal-objettivi tal-politika ewlenin. Erba’ snin wara li l-funzjonalitajiet ikunu ġew implimentati u jkun ilhom joperaw, u kull erba’ snin wara dawn, jenħtieġ li l-eu-LISA tissottometti lill-Parlament Ewropew, lill-Kunsill u lill-Kummissjoni rapport dwar il-funzjonament tekniku tal-komponenti tal-interoperabbiltà. Barra minn hekk, ħames snin wara li l-funzjonalitajiet ikunu ġew implimentati u jkunu ilhom joperaw, u kull erba’ snin wara dawn, jenħtieġ li l-Kummissjoni tipproduċi evalwazzjoni ġenerali tal-komponenti , inkluż dwar l-impatt dirett jew indirett tal-komponenti u tal-implimentazzjoni prattika tagħhom fuq id-drittijiet fundamentali. Jenħtieġ li din teżamina r-riżultati fl-isfond tal-objettivi u tivvaluta l-validità ssoktata tal-motivazzjoni sottostanti u ta’ kull implikazzjoni għall-għażliet futuri. Jenħtieġ li l-Kummissjoni tippreżenta rapporti ta’ evalwazzjoni lill-Parlament Ewropew u lill-Kunsill. •Spjegazzjoni fid-dettall tad-dispożizzjonijiet speċifiċi tal-proposta Il-Kapitolu I jistabbilixxi d-dispożizzjonijiet ġenerali għal dan ir-Regolament. Dan jispejga: il-prinċipji sottostanti għar-Regolament; il-komponenti stabbiliti fih; l-objettivi li l-interoperabbiltà għandha l-għan li tindirizza; il-kamp ta’ applikazzjoni ta’ dan ir-Regolament; id-definizzjonijiet tat-termini użati f’dan ir-Regolament; u l-prinċipju ta’ nondiskriminazzjoni rigward l-ipproċessar ta’ data skont dan ir-Regolament. Il-Kapitolu II jistabbilixxi d-dispożizzjonijiet għall-portal Ewropew tat-tfittxija (ESP). Dan il-kapitolu jipprevdi l-istabbiliment tal-ESP u ta l-arkitettura teknika tiegħu, li għandha tiġi żviluppata mill-eu-LISA. Dan jispeċifika l-iskop tal-ESP u jidentifika dawk li jistgħu jużaw l-ESP u kif għandhom jużawh f’konformità mad-drittijiet eżistenti dwar l-aċċess għal kull waħda mis-sistemi ċentrali. Hemm dispożizzjoni biex l-eu-LISA toħloq profili tal-utenti għal kull kategorija ta’ utent. Dan il-kapitolu jistabbilixxi kif l-ESP se jfittex f’sistemi ċentrali u jipprovdi għall-kotenut u għall-format tat-tweġibiet lill-utenti. Il-Kapitolu II jipprevedi wkoll li l-eu-LISA se żżomm logs tal-operazzjonijiet kollha ta’ proċessar, u jipprevedi proċedura ta’ sostituzzjoni f’każ li l-ESP ma jkunx jista’ jaċċessa waħda jew aktar mis-sistemi ċentrali. Il-Kapitolu III jistabbilixxi d-dispożizzjonijiet għas-servizz kondiviż ta’ tqabbil bijometriku (BMS kondiviż). Dan il-kapitolu jipprovdi għall-istabbiliment tal-BMS kondiviż u tal-arkitettura teknika tiegħu, li għandha tiġi żviluppata mill-eu-LISA. Dan jispeċifika l-iskop tal-BMS kondiviż u jistabbilixxi x’data jaħżen. Jispjega l-link bejn il-BMS kondiviż u l-komponenti l-oħra. Il-Kapitolu III jipprevedi wkoll li l-BMS kondiviż mhux se jkompli jaħżen data ladarba d-data ma tibqax fis-sistema ċentrali rispettiva u jipprevedi li l-eu-LISA se żżomm logs tal-operazzjonijiet kollha ta’ proċessar. Il-Kapitolu IV jistabbilixxi d-dispożizzjonijiet għar-repożitorju komuni ta’ informazzjoni dwar l-identità (CIR). Dan il-kapitolu jipprevedi l-istabbiliment tas-CIR u tal-arkitettura teknika tiegħu, li għandha tiġi żviluppata mill-eu-LISA. Jistabbilixxi l-iskop tas-CIR u jiċċara liema data se tinħażen, u kif, inklużi dispożizzjonijiet għall-iżgurar tal-kwalità tad-data maħżuna. Dan il-kapitolu jipprovdi li s-CIR se joħloq fajls individwali fuq il-bażi tad-data miżmuma fis-sistemi ċentrali, u li l-fajls individwali jiġu aġġornati f’konformità mat-tibdiliet fis-sistemi ċentrali individwali. Il-Kapitolu IV jispeċifika wkoll kif is-CIR se jopera b’rabta mad-detettur ta’ identitajiet multipli. Dan il-kapitolu jidentifika lil dawk li jista’ jkollhom aċċess għas-CIR u kif dawn jistgħu jaċċessaw id-data f’konformità mad-drittijiet tal-aċċess, u dispożizzjonijiet aktar speċifiċi skont jekk l-aċċess ikunx għall-finijiet ta’ identifikazzjoni jew, bħala l-ewwel pass tal-approċċ imqassam fuq żewġ stadji, għall-aċċessar tal-EES, tal-VIS, tal-ETIAS u tal-Eurodac permezz tas-CIR għall-finijiet tal-infurzar tal-liġi. Il-Kapitolu IV jipprevedi wkoll li l-eu-LISA żżomm logs tal-operazzjonijiet ta’ proċessar kollha li jikkonċernaw is-CIR. Il-Kapitolu V jistabbilixxi d-dispożizzjonijiet għad-detettur ta’ identitajiet multipli (MID). Dan il-kapitolu jipprevedi l-istabbiliment tal-MID u tal-arkitettura teknika tiegħu, li għandha tiġi żviluppata mill-eu-LISA. Jispjega l-għan tal-MID u jirregola l-użu tal-MID f’konformità mad-drittijiet ta’ aċċess għal kull waħda mis-sistemi ċentrali. Il-Kapitolu V jistabbilixxi meta u kif l-MID se jniedi tfittxijiet biex isib identitajiet multipli, u kif ir-riżultati jiġu forniti u jingħataw segwitu, inkluż meta jkun hemm bżonn permezz ta’ verifika manwali. Il-Kapitolu V jistabbilixxi klassifikazzjoni tat-tipi ta’ link li jistgħu jirriżultaw mit-tfittxija skont jekk ir-riżultat jurix data dwar identità waħda, identitajiet multipli jew identità kondiviża. Dan il-kapitolu jipprevedi li l-MID jaħżen data llinkjata fis-sistemi ċentrali filwaqt li d-data tibqa’ f’żewġ sistemi ċentrali individwali jew aktar. Il-Kapitolu V jipprevedi wkoll li l-eu-LISA żżomm logs tal-operazzjonijiet ta’ proċessar kollha li jikkonċernaw l-MID.

Il-Kapitolu VI jistabbilixxi l-miżuri li jappoġġjaw l-interoperabbiltà. Jipprevedi t-titjib tal-kwalità tad-data, filwaqt li jistabbilixxi l-Format Universali ta’ Messaġġ bħala l-istandard komuni għall-iskambju ta’ informazzjoni b’appoġġ tal-interoperabbiltà, u joħloq repożitorju ċentrali għar-rapportar u għall-istatistiki. Il-Kapitolu VII hu relatat mal-protezzjoni tad-data. Dan il-kapitolu jagħmel dispożizzjonijiet li jiżguraw li d-data pproċessata skont dan ir-Regolament tiġi pproċessata skont il-liġi u kif xieraq, f’konformità mad-dispożizzjonijiet tar-Regolament Nru 45/2001. Jispjega min se jkun il-proċessur tad-data għal kull waħda mill-miżuri tal-interoperabbiltà proposti f’dan ir-Regolament, jistabbilixxi l-miżuri meħtieġa mill-eu-LISA u mill-awtoritajiet tal-Istati Membri biex jiżguraw is-sigurtà tal-ipproċessar ta’ data, il-kunfidenzjalità tad-data, l-immaniġġjar xieraq tal-inċidenti tas-sigurtà u l-monitoraġġ xieraq tal-konformità mal-miżuri f’dan ir-Regolament. Il-kapitolu fih ukoll dispożizzjonijiet rigward id-drittijiet ta’ suġġetti tad-data, inkluż id-dritt li jiġu informati li data li tirrigwardahom inħażnet u ġiet proċessata skont dan ir-Regolament, u d-dritt ta’ aċċess, ta’ korrezzjoni u ta’ tħassir ta’ data personali li nħażnet u ġiet proċessata skont dan ir-Regolament. Dan il-kapitolu jistabbilixxi wkoll il-prinċipju li d-data pproċessata skont dan ir-Regolament ma tistax tiġi ttrasferita jew titqiegħed għad-dispożizzjoni ta’ xi pajjiż terz, organizzazzjoni internazzjonali jew parti privata, bl-eċċezzjoni tal-Interpol għal xi skopijiet speċifiċi, u d-data riċevuta mingħand il-Europol permezz tal-portal Ewropew tat-tfittxija fejn ikunu japplikaw ir-regoli tar-Regolament 2016/794 dwar l-ipproċessar sussegwenti ta’ data. Finalment, il-kapitolu jistabbilixxi d-dispożizzjonijiet relatati mas-superviżjoni u mal-awditjar b’rabta mal-protezzjoni tad-data. Il-Kapitolu VIII jistabbilixxi r-responsabbiltajiet tal-eu-LISA qabel u wara d-dħul fis-seħħ tal-miżuri f’din il-proposta, u għall-Istati Membri, għall-Europol u għall-unità ċentrali tal-ETIAS. Il-Kapitolu IX jikkonċerna l-emendi lil strumenti oħra tal-Unjoni. Dan il-kapitolu jintroduċi t-tibdiliet fi strumenti legali oħra li huma neċessarji għall-implimentazzjoni sħiħa ta’ din il-proposta dwar l-interoperabbiltà. Din il-proposta tinkludi dispożizzjonijiet dettaljati għat-tibdiliet neċessarji fl-istrumenti legali li bħalissa huma testi stabbli kif adottati mill-koleġiżlaturi: il-Kodiċi tal-Fruntieri ta’ Schengen, ir-Regolament dwar l-EES, ir-Regolament dwar il-VIS (KE), id-Deċiżjoni tal-Kunsill 2004/512/KE (id-Deċiżjoni dwar il-VIS) u d-Deċiżjoni tal-Kunsill 2008/633/ĠAI (id-Deċiżjoni dwar il-VIS/l-aċċess għall-infurzar tal-liġi). Din il-proposta tinkludi wkoll dispożizzjonijiet dettaljati għat-tibdiliet neċessarji fl-abbozz tal-istrumenti legali li bħalissa huma testi stabbli kif maqbula proviżjonament mill-koleġiżlaturi: ir-Regolament propost dwar l-ETIAS, dwar is-SIS fil-qasam tal-kontrolli fil-fruntiera, u dwar eu-LISA. Il-Kapitolu X jistabbilixxi dettalji relatati ma’: l-obbligi statistiċi u ta’ rapportar relatati mad-data pproċessata skont dan ir-Regolament; il-miżuri ta’ tranżizzjoni li se jkunu meħtieġa; l-arranġamenti relatati mal-kostijiet li jirriżultaw minn dan ir-Regolament; ir-rekwiżiti relatati man-notifiki; il-proċess għall-bidu tal-operazzjonijiet tal-miżuri proposti f’dan ir-Regolament; l-arranġamenti ta’ governanza inkluża l-formazzjoni ta’ kumitat ta’ grupp konsultattiv, ir-responsabbiltà tal-eu-LISA b’rabta mat-taħriġ, u manwal prattiku li jappoġġa l-implimentazzjoni u l-ġestjoni tal-komponenti tal-interoperabbiltà; il-proċeduri relatati mal-monitoraġġ u mal-evalwazzjoni tal-miżuri proposti f’dan ir-Regolament; u dispożizzjoni għad-dħul fis-seħħ ta’ dan ir-Regolament. 2017/0351 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar l-istabbiliment ta’ qafas għall-interoperabbiltà bejn is-sistemi ta’ informazzjoni tal-UE (fruntieri u viża) u li jemenda id-Deċiżjoni tal-Kunsill 2004/512/KE, ir-Regolament (KE) Nru 767/2008, id-Deċiżjoni tal-Kunsill 2008/633/ĠAI, ir-Regolament (UE) 2016/399, ir-Regolament (UE) 2017/2226, ir-Regolament (UE) 2018/XX [ir-Regolament dwar l-ETIAS], ir-Regolament (UE) 2018/XX [ir-Regolament dwar is-SIS fil-qasam tal-kontrolli fil-fruntiera] u r-Regolament (UE) Nru 2018/XX [ir-Regolament eu-LISA]



IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 16(2), l-Artikolu 74 u l-Artikolu 77(2)(a), (b), (d) u (e) tiegħu, Wara li kkunsidraw il-proposta tal-Kummissjoni Ewropea, Wara li l-abbozz tal-att leġiżlattiv intbagħat lill-parlamenti nazzjonali, Wara konsultazzjoni mal-Kontrollur Ewropew għall-Protezzjoni tad-Data; Wara li kkunsidraw l-opinjoni tal-Kumitat Ekonomiku u Soċjali Ewropew, Wara li kkunsidraw l-opinjoni tal-Kumitat tar-Reġjuni, Filwaqt li jaġixxu skont il-proċedura leġiżlattiva ordinarja Billi: (1)Fil-Komunikazzjoni tagħha tas-6 ta’ April 2016 intitolata Sistemi ta’ Informazzjoni aktar b’saħħithom u aktar intelliġenti għall-Fruntieri u s-Sigurtà, il-Kummissjoni saħqet fuq il-ħtieġa li tittejjeb l-arkitettura tal-ġestjoni tad-data tal-Unjoni għall-ġestjoni tal-fruntieri u għas-sigurtà. Il-Kummissjoni nediet proċess favur il-kisba tal-interoperabbiltà bejn is-sistemi ta’ informazzjoni tal-UE għall-ġestjoni tas-sigurtà, tal-fruntieri u tal-migrazzjoni, bl-għan li tindirizza n-nuqqasijiet strutturali relatati ma’ dawn is-sistemi li jxekklu l-ħidma tal-awtoritajiet nazzjonali u biex jiġi żgurat li l-gwardji tal-fruntiera, l-awtoritajiet doganali, l-uffiċjali tal-pulizija u l-awtoritajiet ġudizzjarji jkollhom l-informazzjoni neċessarja għad-dispożizzjoni tagħhom. (2)Fil-Pjan Direzzjonali għat-titjib tal-iskambju tal-informazzjoni u l-ġestjoni tal-informazzjoni inklużi soluzzjonijiet ta’ interoperabbiltà fil-qasam tal-Ġustizzja u l-Affarijiet Interni tas-6 ta’ Ġunju 2016, il-Kunsill identifika diversi sfidi legali, tekniċi u operazzjonali fl-interoperabbiltà tas-sistemi ta’ informazzjoni tal-UE u sejjaħ għas-sejbien ta’ soluzzjonijiet.

(3)Fir-Riżoluzzjoni tiegħu tas-6 ta’ Lulju 2016 dwar il-prijoritajiet strateġiċi għall-Programm ta’ Ħidma 2017 tal-Kummissjoni, il-Parlament Ewropew sejjaħ għal proposti għat-titjib u għall-iżvilupp tas-sistemi ta’ informazzjoni eżistenti tal-UE, għall-indirizzar tal-lakuni fl-informazzjoni u għall-mixja lejn l-interoperabbiltà ta’ dawn, kif ukoll għal proposti għall-kondiviżjoni obbligatorja ta’ informazzjoni fil-livell tal-UE, flimkien mas-salvagwardji neċessarji għall-protezzjoni tad-data. (4)Il-Kunsill Ewropew tal-15 ta’ Diċembru 2016 sejjaħ biex tkompli l-ksiba tal-interoperabbiltà tas-sistemi ta’ informazzjoni u tal-bażijiet ta’ data tal-UE. (5)Fir-rapport finali tiegħu tal-11 ta’ Mejju 2017, il-grupp ta’ esperti ta’ livell għoli dwar is-sistemi ta’ informazzjoni u l-interoperabbiltà kkonkluda li l-ħidma favur soluzzjonijiet prattiċi għall-interoperabbiltà hi neċessarja u teknikament fattibbli u li, fil-prinċipju, hu possibbli li dawn kemm jiksbu titjib operazzjonali u jkunu stabbiliti f’konformità mar-rekwiżiti relatati mal-protezzjoni tad-data. (6)Fil-Komunikazzjoni tagħha tas-16 ta’ Mejju 2017 intitolata Seventh progress report towards an effective and genuine Security Union, il-Kummissjoni stabbilixxiet, f’konformità mal-Komunikazzjoni tagħha tas-6 ta’ April 2016 u kif ikkonfermat mis-sejbiet u mir-rakkomandazzjonijiet tal-grupp ta’ esperti ta’ livell għoli dwar is-sistemi ta’ informazzjoni u l-interoperabbiltà, approċċ ġdid għall-ġestjoni tad-data għall-fruntieri, għas-sigurtà u għall-migrazzjoni fejn is-sistemi ta’ informazzjoni kollha tal-UE għall-ġestjoni tas-sigurtà, tal-fruntieri u tal-migrazzjoni jkunu interoperabbli b’rispett sħiħ tad-drittijiet fundamentali. (7)Fil-Konklużjonijiet tiegħu tad-9 ta’ Ġunju 2017 dwar il-mod ’il quddiem biex jittejjeb l-iskambju ta’ informazzjoni u tiġi żgurata l-interoperabbiltà tas-sistemi ta’ informazzjoni tal-UE, il-Kunsill stieden lill-Kummissjoni tfittex is-soluzzjonijiet għall-interoperabbiltà kif proposti mill-grupp ta’ esperti ta’ livell għoli. (8)Il-Kunsill Ewropew tat-23 ta’ Ġunju 2017 saħaq fuq il-ħtieġa li tittejjeb l-interoperabbiltà bejn il-bażijiet ta’ data u stieden lill-Kummissjoni biex tħejji, mill-aktar fis possibbli, abbozz ta’ leġiżlazzjoni li tapprova l-proposti magħmula mill-grupp ta’ esperti ta’ livell għoli dwar is-sistemi ta’ informazzjoni u l-interoperabbiltà. (9)Bl-għan li titjieb il-ġestjoni tal-fruntieri esterni, biex jiġi kkontribwit għall-prevenzjoni u għall-ġlieda kontra l-migrazzjoni irregolari u biex jiġi kkontribwit għal livell għoli ta’ sigurtà fi ħdan l-ispazju ta’ libertà, sigurtà u ġustizzja tal-Unjoni, inkluża ż-żamma tas-sigurtà pubblika u tal-ordni pubbliku u tiġi ssalvagwardjata s-sigurtà fit-territorji tal-Istati Membri, jenħtieġ li tiġi stabbilita l-interoperabbiltà bejn is-sistemi ta’ informazzjoni tal-UE, jiġifieri [is-Sistema ta’ Dħul/Ħruġ (EES)], is-Sistema ta’ Informazzjoni dwar il-Viża (VIS), [is-Sistema Ewropea ta’ Informazzjoni u ta’ Awtorizzazzjoni għall-Ivvjaġġar (ETIAS)], il-Eurodac, is-Sistema ta’ Informazzjoni ta’ Schengen (SIS) u s-[Sistema Ewropea ta’ Informazzjoni ta’ Rekords Kriminali għal ċittadini ta’ pajjiżi terzi (ECRIS-TCN)] biex dawn is-sistemi ta’ informazzjoni tal-UE u d-data tagħhom jissupplimentaw lil xulxin. Biex jinkiseb dan, jenħtieġ li jiġu stabbiliti portal Ewropew tat-tfittxija (ESP), servizz kondiviż ta’ tqabbil bijometriku (BMS kondiviż), repożitorju komuni ta’ informazzjoni dwar l-identità (CIR) u detettur ta’ identitajiet multipli (MID) bħala komponenti tal-interoperabbiltà. (10)Jenħtieġ li l-interoperabbiltà bejn is-sistemi ta’ informazzjoni tal-UE tippermetti lit-tali sistemi jissupplimentaw lil xulxin biex tiġi ffaċilitata l-identifikazzjoni korretta tan-nies, jiġi kkontribwit għall-ġlieda kontra l-frodi tal-identità, jitjiebu u jiġu armonizzati r-rekwiżiti relatati mal-kwalità tad-data tas-sistemi ta’ informazzjoni rispettivi tal-UE, tiġi ffaċilitata l-implimentazzjoni teknika u operazzjonali mill-Istati Membri tas-sistemi ta’ informazzjoni eżistenti u futuri tal-UE, jissaħħu u jiġu ssimplifikati s-salvagwardji tas-sigurtà tad-data u tal-protezzjoni tad-data li jirregolaw is-sistemi ta’ informazzjoni rispettivi tal-UE, jiġi ssimplifikat l-aċċess għall-infurzar tal-liġi għall-EES, għall-VIS, għall-[ETIAS] u għall-Eurodac, u jiġu appoġġjati l-iskopijiet tal-EES, tal-VIS, tal-[ETIAS], tal-Eurodac, tas-SIS u tas-[sistema ECRIS-TCN]. (11)Jenħtieġ li l-komponenti tal-interoperabbiltà jkopru l-EES, il-VIS, l-[ETIAS], il-Eurodac, is-SIS u s-[sistema ECRIS-TCN]. Jenħtieġ li dawn ikopru wkoll id-data tal-Europol b’tali mod li din tkun tista’ titfittex b’mod simultanju ma’ dawn is-sistemi ta’ informazzjoni tal-UE. (12)Jenħtieġ li l-komponenti tal-interoperabbiltà jikkonċernaw lil persuni li fir-rigward tagħhom tista’ tiġi pproċessata data personali fis-sistemi ta’ informazzjoni tal-UE u mill-Europol, jiġifieri ċittadini ta’ pajjiżi terzi li d-data personali tagħhom tiġi pproċessata fis-sistemi ta’ informazzjoni tal-UE u mill-Europol, u lil ċittadini tal-UE li d-data personali tagħhom tiġi pproċessata fis-SIS u mill-Europol. (13)Jenħtieġ li l-portal Ewropew tat-tfittxija (ESP) jiġi stabbilit biex jiffaċilita teknikament il-ħila tal-awtoritajiet tal-Istati Membri u tal-korpi tal-UE biex ikollhom aċċess veloċi, mingħajr xkiel, effiċjenti, sistematiku u kkontrollat għas-sistemi ta’ informazzjoni tal-UE, għad-data tal-Europol u għall-bażijiet ta’ data tal-Interpol li huma meħtieġa biex iwettqu l-kompiti tagħhom, f’konformità mad-drittijiet ta’ aċċess tagħhom, u biex jappoġġja l-objettivi tal-EES, tal-VIS, tal-[ETIAS], tal-Eurodac, tas-SIS, tas-[sistema ECRIS-TCN] u tad-data tal-Europol. Filwaqt li jippermetti li ssir tfittxija simultanja tas-sistemi ta’ informazzjoni relevanti kollha tal-UE b’mod parallel, kif ukoll tad-data tal-Europol u tal-bażijiet ta’ data tal-Interpol, jenħtieġ li l-ESP jaġixxi bħala punt uniku ta’ servizz jew ta’ “intermedjarju tal-messaġġi” biex jitfittxu diversi sistemi ċentrali u tinstab l-informazzjoni neċessarja mingħajr dewmien u bir-rispett sħiħ tar-rekwiżiti dwar il-kontroll tal-aċċess u tal-protezzjoni tad-data tas-sistemi sottostanti. (14)Il-bażi ta’ data ta’ Dokumenti tal-Ivvjaġġar Misruqin u Mitlufin (SLTD) tal-Organizzazzjoni Internazzjonali ta’ Pulizija Kriminali (Interpol) tippermetti lill-entitajiet tal-infurzar tal-liġi fl-Istati Membri, inklużi l-uffiċjali tal-immigrazzjoni u ta’ kontroll fil-fruntieri, biex jistabbilixxu l-validità ta’ dokument tal-ivvjaġġar. L-[ETIAS] tfittex fl-SLTD u fil-bażi ta’ data tad-Dokumenti tal-Ivvjaġġar Assoċjati ma’ Avviżi (TDAWN) tal-Interpol bl-għan li jiġi vvalutat jekk persuna li tapplika għal awtorizzazzjoni tal-ivvjaġġar ikollhiex probabbiltà li pereżempju ssir migrant irregolari jew tistax tkun ta’ theddida għas-sigurtà. Jenħtieġ li l-portal Ewropew iċċentralizzat tat-tfittxija (ESP) jippermetti li ssir tfittxija fil-bażijiet ta’ data SLTD u TDAWN billi tintuża d-data tal-identità ta’ individwu. Meta data personali tiġi ttrasferita mill-Unjoni lill-Interpol permezz tal-ESP, jenħtieġ li japplikaw id-dispożizzjonijiet dwar it-trasferimenti internazzjonali fil-Kapitolu V tar-Regolament (UE) 2016/679 tal-Parlament Ewropew u tal-Kunsill, jew id-dispożizzjonijiet nazzjonali li jittrasponu l-Kapitolu V tad-Direttiva (UE) 2016/680 tal-Parlament Ewropew u tal-Kunsill. Dan jenħtieġ li jkun mingħajr ħsara għar-regoli speċifiċi stabbiliti fil-Pożizzjoni Komuni tal-Kunsill 2005/69/ĠAI u fid-Deċiżjoni tal-Kunsill 2007/533/ĠAI. (15)Jenħtieġ li l-portal Ewropew tat-tfittxija (ESP) jiġi żviluppat u kkonfigurat b’tali mod li ma jippermettix l-użu ta’ attributi ta’ data għat-tfittxija li ma jkunux relatati ma’ persuni jew ma’ dokumenti tal-ivvjaġġar jew li ma jkunux preżenti f’sistema ta’ informazzjoni tal-UE, fid-data tal-Europol jew fil-bażi ta’ data tal-Interpol. (16)Biex jiġi żgurat użu veloċi u sistematiku tas-sistemi ta’ informazzjoni kollha tal-UE, jenħtieġ li l-portal Ewropew tat-tfittxija (ESP) jintuża biex isiru tfittxijiet fir-repożitorju komuni ta’ informazzjoni dwar l-identità, fl-EES, fil-VIS, fl-[ETIAS], fil-Eurodac u fis-[sistema ECRIS-TCN]. Madankollu, jenħtieġ li l-konnessjoni nazzjonali għas-sistemi ta’ informazzjoni differenti tal-UE tibqa’ biex tipprovdi rikors tekniku. Jenħtieġ li l-ESP jintuża wkoll mill-korpi tal-Unjoni biex dawn ifittxu fis-SIS Ċentrali f’konformità mad-drittijiet ta’ aċċess tagħhom u biex iwettqu l-kompiti tagħhom. Jenħtieġ li l-ESP ikun mezz addizzjonali biex isiru tfittxijiet fis-SIS Ċentrali, fid-data tal-Europol u fis-sistemi tal-Interpol, filwaqt li jiġu kkomplimentati l-interfaċċi ddedikati eżistenti. (17)Data bijometrika, bħal marki tas-swaba’ u immaġnijiet tal-wiċċ, huma uniċi u, għalhekk ferm aktar affidabbli minn data alfanumerika għall-identifikazzjoni ta’ persuna. Jenħtieġ li s-servizz kondiviż ta’ tqabbil bijometriku (BMS kondiviż) ikun għodda teknika biex tissaħħaħ u tiġi ffaċilitata l-ħidma tas-sistemi ta’ informazzjoni relevanti tal-UE u tal-komponenti tal-interoperabbiltà l-oħra. Jenħtieġ li l-iskop prinċipali tal-BMS kondiviż ikun li jiffaċilita l-identifikazzjoni ta’ individwu li jista’ jkun irreġistrat f’bażijiet ta’ data differenti, billi jqabbel id-data bijometrika tiegħu f’sistemi differenti u billi jibbaża fuq komponent teknoloġiku uniku wieħed minflok ħamsa differenti f’kull waħda mis-sistemi sottostanti. Jenħtieġ li l-BMS kondiviż jikkontribwixxi għas-sigurtà, kif ukoll għall-benefiċċji finanzjarji, tal-manutenzjoni u operazzjonali billi jibbaża fuq komponent teknoloġiku uniku wieħed minflok ħafna differenti f’kull waħda mis-sistemi sottostanti. Is-sistemi awtomatizzati kollha għall-identifikazzjoni tal-marki tas-swaba’, inklużi dawk użati bħalissa għall-Eurodac, għall-VIS u għas-SIS, jużaw mudelli bijometriċi msawra minn data miksuba minn estrazzjoni tal-karatteristiċi ta’ kampjuni bijometriċi propji. Jenħtieġ li l-BMS kondiviż jiġbor fi grupp u jaħżen dawn il-mudelli bijometriċi kollha f’post uniku wieħed, biex b’hekk jiffaċilita t-tqabbil bejn is-sistemi billi tintuża data bijometrika u jippermetti l-ekonomiji ta’ skala fl-iżvilupp u fil-manutenzjoni tas-sistemi ċentrali tal-UE. (18)Id-data bijometrika tikkostitwixxi data personali sensittiva. Jenħtieġ li dan ir-regolament jistabbilixxi l-bażi u s-salvagwardji għall-ipproċessar ta’ tali data għall-fini ta’ identifikazzjoni tal-persuni kkonċernati biss. (19)Is-sistemi stabbiliti permezz tar-Regolament (UE) 2017/2226 tal-Parlament Ewropew u tal-Kunsill, tar-Regolament (KE) Nru 767/2008 tal-Parlament Ewropew u tal-Kunsill, tar-[Regolament dwar l-ETIAS] għall-ġestjoni tal-fruntieri tal-Unjoni, is-sistema stabbilita mir-[Regolament Eurodac] biex jiġu identifikati l-applikanti għal protezzjoni internazzjonali u għall-ġlieda kontra l-migrazzjoni irregolari, u s-sistema stabbilita permezz tar-[Regolament dwar is-sistema ECRIS-TCN] jeħtieġu li, biex ikunu effettivi, jibbażaw fuq l-identifikazzjoni preċiża ta’ ċittadini ta’ pajjiżi terzi li d-data personali tagħhom tkun maħżuna fihom. (20)Jenħtieġ li, għalhekk, ir-repożitorju komuni ta’ informazzjoni dwar l-identità (CIR) jiffaċilita u jassisti fl-identifikazzjoni korretta tal-persuni rreġistrati fl-EES, fil-VIS, fl-[ETIAS], fil-Eurodac u fis-[sistema ECRIS-TCN]. (21)Data personali maħżuna f’dawn is-sistemi ta’ informazzjoni tal-UE tista’ tkun relatata mal-istess persuni iżda taħt identitajiet differenti jew mhux kompluti. L-Istati Membri jħaddmu mezzi effiċjenti biex jidentifikaw liċ-ċittadini tagħhom jew lir-residenti permanenti rreġistrati fit-territorju tagħhom, iżda dan mhuwiex minnu għal ċittadini ta’ pajjiżi terzi. Jenħtieġ li l-interoperabbiltà bejn is-sistemi ta’ informazzjoni kollha tal-UE tikkontribwixxi għall-identifikazzjoni korretta ta’ ċittadini ta’ pajjiżi terzi. Jenħtieġ li r-repożitorju komuni ta’ informazzjoni dwar l-identità (CIR) jaħżen id-data personali li tikkonċerna liċ-ċittadini ta’ pajjiżi terzi preżenti fis-sistemi li tkun neċessarja biex issir l-identifikazzjoni aktar preċiża ta’ dawk l-individwi, u għalhekk jinkludi l-identità, id-dokument tal-ivvjaġġar u d-data bijometrika tagħhom, irrispettivament mis-sistema li fiha oriġinarjament inġabret id-data. Id-data personali neċessarja biex isir kontroll tal-identità biss jenħtieġ li tinħażen fis-CIR. Id-data personali rreġistrata fis-CIR jenħtieġ li tinżamm għal mhux aktar minn dak li jkun strettament neċessarju għall-finijiet tas-sistemi sottostanti u jenħtieġ li titħassar b’mod awtomatiku malli d-data titħassar fis-sistemi sottostanti f’konformità mas-separazzjoni loġika tagħhom. (22)L-operazzjoni l-ġdida ta’ proċessar li tikkons